ཁལ་ཁ་རྗེ་བཙུན་དམ་པ་ངག་དབང་བློ་བཟང་འཇམ་དཔལ་བསྟན་འཛིན་ཚུལ་ཁྲིམས་རྒྱ་མཚོ་
(༤) སྟོན་པ་ཐུགས་རྗེ་ཅན་འཇིག་རྟེན་དུ་ཇི་ལྟར་བྱོན་པའི་ཚུལ། 	དེ་ནས་སྟོན་པ་ཐུགས་རྗེ་ཅན་འཇིག་རྟེན་དུ་ཇི་ལྟར་བྱོན་པའི་ཚུལ་མདོ་ཙམ་འཆད་པར་འདོད་དེ། དེ་ཡང་ཇི་སྐད་དུ་དཔལ་མགོན་ཀླུས། དང་པོར་བྱང་ཆུབ་མཆོག་ཏུ་ཐུགས་བསྐྱེད་དེ། །བསྐལ་བ་གྲངས་མེད་གསུམ་དུ་ཚོགས་རྫོགས་ཤིང༌། །བར་དུ་གཅོད་པའི་བདུད་བཞི་འཇོམས་མཛད་པ། །བཅོམ་ལྡན་སེངྒེ་དེ་ལ་ཕྱག་འཚལ་ལོ། །ཞེས་གསུངས་པ་ལྟར་འདིར་ཡང་སྟོན་པ་ཐུགས་རྗེ་ཅན་གང་གིས་དང་པོ་ཐུགས་ཇི་ལྟར་བསྐྱེད་པ་དང་། བར་དུ་ཚོགས་གཉིས་ཇི་ལྟར་རྫོགས་པ། མཐར་མངོན་པར་རྫོགས་པར་སངས་རྒྱས་ནས་མཛད་པ་བཅུ་གཉིས་ཇི་ལྟར་བསྟན་པའི་ཚུལ་གསུམ་དུ་བསྡུས་ནས་འཆད་ན། 	དེ་ཡང་དང་པོ་ཇི་ལྟར་ཐུགས་བསྐྱེད་པའི་ཚུལ་ནི། ཉན་ཐོས་སྡེ་བ་ཁ་ཅིག སྔོན་བྱུང་འདས་པའི་དུས་སུ་འཕགས་ཡུལ་དུ་རྒྱལ་པོ་གསལ་གྲགས་ཞེས་པ་བྱུང་ཞིང་། དེའི་འཁོར་གྱིས་གླང་པོ་བཏུལ་ཡང་དེའི་སེམས་མ་འདུལ་བར་ཡིད་འབྱུང་ནས། སྦྱིན་པ་འདིས་ཤུཀྱའི་རིགས་སུ་སྐྱེས་ཏེ། །ཡོན་ཏན་རིགས་རུས་མཉམ་པའི་སངས་རྒྱས་ཉིད་གྱུར་ཏེ། །ཚངས་པའི་བར་གྱི་ཉམ་ཐག་འཆིང་པ་རྣམས། །ཞི་བ་རྒྱས་ཆེན་འཇིགས་མེད་སྒྲོགས་པར་ཤོག །ཅེས་སྨོན་ལམ་བཏབ་སྟེ་ཐོག་མར་སེམས་བསྐྱེད་པར་བཤད་ཅིང་། མདོ་སྡེ་བསྐལ་བཟང་ལས་ནི། དེ་བཞིན་གཤེགས་པ་ཤུཀྱ་ཐུབ་ཆེན་འཇིག་རྟེན་དུ་བྱོན་པའི་སྐབས་སྟོན་པ་ཐུགས་རྗེ་ཅན་ཉིད་རྫ་མཁན་གྱི་བུའི་སྐྱེ་བ་བཞེས་ཏེ། རྫའི་བུམ་པ་ལེགས་པ་ཞིག་ཕུལ་ནས། དེ་བཞིན་གཤེགས་པ་ཁྱེད་སྐུ་ཅི་འདྲ་དང་། །འཁོར་དང་སྐུ་ཚེ་ཚད་དང་ཞིང་ཁམས་དང་། །ཁྱེད་ཀྱི་མཚན་མཆོག་བཟང་པོ་ཅི་འདྲ་བ། །དེ་འདྲ་ཁོ་ནར་བདག་སོགས་འགྱུར་བར་ཤོག །ཅེས་སྨོན་ཏེ་བྱང་ཆུབ་མཆོག་ཏུ་སེམས་བསྐྱེད་པར་བཤད། སྙིང་རྗེ་པད་དཀར་ལས་ནི། སྟོན་པ་བྲམ་ཟེ་རྒྱ་མཚོའི་རྡུལ་གྱི་སྐྱེ་བ་བཞེས་པའི་སྐབས། དང་པོ་བྱང་ཆུབ་མཆོག་ཏུ་སེམས་བསྐྱེད་པར་གསུངས། ཕུང་པོ་གསུམ་པའི་མདོ་ལྟར་ན། སྔོན་སྟོན་པ་དམྱལ་བའི་ཤིང་རྟ་འདྲེན་པའི་གྱད་དུ་འཁྲུངས་པའི་ཚེ་གྲོགས་སྡུག་བསྔལ་བ་ལ་དམིགས་པའི་སྙིང་རྗེ་སྐྱེས་ཏེ། དང་པོ་བྱང་ཆུབ་མཆོག་ཏུ་སེམས་བསྐྱེད་པར་གསུངས། འཕགས་པ་ཕུང་པོ་གསུམ་པའི་མདོ་ལྟར་ན། སྟོན་པ་ཚོང་དཔོན་གྱི་བུ་མངོན་དགའ་ཞེས་བྱ་བའི་སྐྱེ་བ་བཞེས་པའི་སྐབས། དེ་བཞིན་གཤེགས་པ་མཛེས་ལྡན་གྱི་དྲུང་དུ་བྱང་ཆུབ་མཆོག་ཏུ་སེམས་བསྐྱེད་པར་གསུངས་ཤིང༌། ཡང་དེ་ཉིད་ལས། ཚེ་སྔོན་སྟོན་པ་རྫ་མཁན་གྱི་ཁྱེའུ་སྣང་བྱེད་དུ་སྐྱེས་པའི་སྐབས་དེ་བཞིན་གཤེགས་པ་ཤུཀྱ་ཐུབ་ཆེན་ལ་རྫའི་བུམ་པ་ཞིག་དང་། མགྲོན་བུ་ལྔ་མཆིལ་ལྷམ་བཅས་ཕུལ་ནས། དེ་བཞིན་གཤེགས་པ་ཁྱོད་སྐུ་ཅི་འདྲ་དང༌། །ཞེས་སོགས་ཀྱི་སྨོན་ལམ་བཏབ་ནས་དང་པོར་བྱང་ཆུབ་མཆོག་ཏུ་ཐུགས་བསྐྱེད་པར་བཤད་དོ། །	གཉིས་པ་ཚོགས་གཉིས་ཇི་ལྟར་བསགས་པའི་ཚུལ་ནི་གནས་བརྟན་སྡེ་བ་ཁ་ཅིག །ཚེ་སྔོན་རྒྱལ་པོ་གསལ་གྲགས་ནས་(འགྱུར་འགའ་ཞིག་ཏུ་འདིར་འོད་ལྡན་ཞེས་གསུངས་པ་གཉིས་དོན་གཅིག)བཟུང་སངས་རྒྱས་ཡུལ་འཁོར་སྐྱོང་འཇིག་རྟེན་དུ་བྱོན་པའི་བར་སངས་རྒྱས་བདུན་ཁྲི་ལྔ་སྟོང་ལ་བསྙེན་བཀུར་སོགས་བྱས་ཏེ་བསྐལ་ཆེན་གྲངས་མེད་དང་པོའི་ཚོགས་རྫོགས། དེ་ནས་སངས་རྒྱས་ལེགས་མཛད་ནས་དབང་པོའི་རྒྱལ་མཚན་གྱི་བར་སངས་རྒྱས་བདུན་ཁྲི་དྲུག་སྟོང་ལ་བསྙེན་བཀུར་སོགས་བྱས་ནས་བསྐལ་ཆེན་གྲངས་མེད་གཉིས་པའི་ཚོགས་རྫོགས། དེ་ནས་སངས་རྒྱས་མར་མེ་མཛད་ནས་འོད་སྲུང་བར་སངས་རྒྱས་བདུན་ཁྲི་བདུན་སྟོང་ལ་བསྙེན་བཀུར་སོགས་བྱས་ནས་བསྐལ་ཆེན་གྲངས་མེད་གསུམ་པའི་ཚོགས་རྫོགས་བར་བཤད་དེ། ལུང་ལས། སངས་རྒྱས་ཤུཀྱ་ཐུབ་ཆེན་ནས། །འདྲེན་པ་ཡུལ་འཁོར་སྐྱོང་གི་བར།། བདུན་ཁྲི་ལྔ་སྟོང་ཚང་བ་ཡི། །སངས་རྒྱས་རྣམས་ནི་ངས་མཆོད་དོ། །སངས་རྒྱས་ལེགས་མཛད་ནས་བཟུང་སྟེ། །དབང་པོའི་རྒྱལ་མཚན་ཐུབ་པའི་བར། །བདུན་ཁྲི་དྲུག་སྟོང་ཚང་བ་ཡི། །སངས་རྒྱས་རྣམས་ནི་ངས་མཆོད་དོ། །སངས་རྒྱས་མར་མེ་མཛད་ནས་ནི། །སངས་རྒྱས་འོད་སྲུང་བར་དག་ཏུ། །བདུན་ཁྲི་བདུན་སྟོང་ཚང་བ་ཡི། །སངས་རྒྱས་རྣམས་ནི་ངས་མཆོད་དོ། །ཞེས་གསུངས་སོ། །ཆོས་མངོན་པ་མཛོད་ལྟར་ན། སངས་རྒྱས་ཤུཀྱ་ཐུབ་ཆེན་ནས་རིན་ཆེན་གཙུག་ཏོར་ཅན་བར་གྲངས་མེད་དང་པོའི་ཚོགས་རྫོགས་ཤིང་། དེ་ནས་མར་མེ་མཛད་ཡན་ཆད་གྲངས་མེད་གཉིས་པ་དང་། དེ་ནས་འོད་སྲུང་ཡན་ཆད་གྲངས་མེད་གསུམ་པའི་ཚོགས་རྫོགས་པར་བཤད་དེ། རྣམ་གཟིགས་མར་མེ་རིན་ཆེན་གཙུག །གྲངས་མེད་གསུམ་གྱི་མཐའ་མར་བྱུང༌། །དང་པོ་ཤུཀྱ་ཐུབ་ཆེན་ཡིན། །ཞེས་འབྱུང་ངོ༌། །	གསུམ་པ་སྟོན་པ་ཇི་ལྟར་མངོན་པར་རྫོགས་པ་སངས་རྒྱས་པ་སོགས་ལས་རྩོམ་པ་མཛད་པ་བཅུ་གཉིས་ཀྱི་ཚུལ་ནི། ཇི་སྐད་དུ། རྒྱུད་བླ་མ་ལས། 		སྐྱེ་བ་མངོན་པར་སྐྱེ་བ་དང༌། །		དགའ་ལྡན་གནས་ནས་འཕོ་བ་དང༌། །		ལྷུམས་སུ་ཞུགས་དང་བལྟམས་པ་དང༌། །		བཟོ་ཡི་གནས་ལ་མཁས་པ་དང༌། །		བཙུན་མོ་འཁོར་གྱིས་རོལ་བ་དང༌། །		ངེས་འབྱུང་དཀའ་བ་སྤྱོད་པ་དང༌། །		བྱང་ཆུབ་སྙིང་པོར་གཤེགས་པ་དང༌། །		བདུད་སྡེ་འཇོམས་དང་རྫོགས་པ་ནི། །		བྱང་ཆུབ་ཆོས་ཀྱི་འཁོར་ལོ་དང༌། །		མྱ་ངན་འདས་དང་གཤེགས་མཛད་རྣམས། །		ཡོངས་སུ་མ་དག་ཞིང་རྣམས་སུ། །		སྲིད་པ་ཇི་སྲིད་གནས་པར་སྟོན། །	ཞེས་འབྱུང་བ་ལྟར་མཆོག་གི་སྤྲུལ་སྐུའི་མཛད་པ་བཅུ་གཉིས་ལས། དང་པོ་སྐྱེ་བ་མངོན་པར་སྐྱེ་བའི་མཛད་པ་ནི་རྣམ་འདྲེན་འོད་སྲུང་འཁོར་གྱི་བྲམ་ཟེ་ཁྱེའུ་བླ་མ་དེ་ཉིད་ཚེ་འཕོས་ཏེ་དགའ་ལྡན་ལྷའི་གནས་སུ་ལྷའི་བུ་དམ་པ་ཏོག་དཀར་གྱི་སྐྱེ་བ་བཞེས་ནས་འཁོར་གྱི་ལྷ་རྣམས་ལ་དམ་པའི་ཆོས་ཚུལ་རྒྱ་ཆེར་བསྟན།	གཉིས་པ་དགའ་ལྡན་ནས་འཆི་འཕོ་བའི་མཛད་པ་ནི། དེའི་ཚེ་ཉིད་ཀྱི་བསོད་ནམས་དང་སངས་རྒྱས་རྣམས་ཀྱི་བྱིན་རླབས་ཀྱིས་ལྷའི་རོལ་མོའི་སྒྲ་ལས། 		སྐྱེས་མཆོག་ཁྱོད་ཀྱི་བསོད་ནམས་དཔལ་གྱི་རིར། །		དགའ་ལྡན་ཕོ་བྲང་ཤིན་ཏུ་མཛེས་མོད་ཀྱི། །		འོན་ཀྱང་ཐུགས་རྗེའི་ཐུགས་དང་ལྡན་པ་ན། །		ཐུགས་རྗེའི་རྒྱལ་མཚན་དག་ཏུ་ཆར་པ་ཕོབ། །	ཅེས་སོགས་ཀྱི་སྒྲས་བསྐུལ་བ་དང་གནས་གཙང་མའི་རིགས་ཀྱི་ལྷ་དག་གིས་བྲམ་ཟེར་སྤྲུལ་ཏེ་འཛམ་བུ་གླིང་དུ་ད་ནས་མི་ལོ་བཅུ་གཉིས་ན་འཁོར་ལོའི་བསྒྱུར་རྒྱལ་ལམ་སངས་རྒྱས་འཇིག་རྟེན་དུ་འབྱོན་པར་འགྱུར་བའི་གཏམ་བསྒྲགས་པས། ཝཱ་ར་ཎཱ་སིར་རང་རྒྱལ་དགྲ་བཅོམ་པ་ལྔ་བརྒྱ་ཡོད་པ་རྣམས་ཀྱིས་ཐོས་ཏེ་བར་སྣང་དུ་རྫུ་འཕྲུལ་གྱིས་འཕུར། མེའི་ཁམས་ཀྱི་ཏིང་ངེ་འཛིན་ལ་བརྟེན་ནས་རང་ལུས་བསྲེགས་ཏེ་མྱ་ངན་ལས་འདས་པའི་རིང་བསྲེལ་རྣམས་སར་ལྷུང་བས་གནས་དེར་དྲང་སྲོང་ལྷུང་བ་རི་དྭགས་ཀྱི་ནགས་སུ་གྲགས། ལྷའི་རོལ་མོའི་སྒྲས་ཇི་ལྟར་བསྐུལ་བའི་དོན་རྗེས་སུ་དགོངས་ཏེ། ཡུལ་དང་། དུས། རིགས། རུས། ཆོ་འབྲང་ཏེ། གཟིགས་པ་ལྔ་ལ་གཟིགས་ནས་མི་མཇེད་འཛམ་བུ་གླིང་གི་མིའི་འཇིག་རྟེན་དུ་སྐྱེ་བ་བཞེས་པའི་སླད། དགའ་ལྡན་ལྷའི་གནས་ནས། 		གང་གི་ཚེ་ན་དགའ་ལྡན་གནས་མཆོག་ནས། །		འདྲེན་པ་སྐྱེས་བུ་སེང་གེ་འཆི་འཕོ་ཚེ། །		ལྷ་རྣམས་དག་ལ་ཚིག་ཏུ་སྨྲས་པ་ནི། །		གྲོགས་དག་བག་མེད་སྤྱོད་པ་སྤང་པར་གྱིས། །	ཞེས་བྱ་བ་ལ་སོགས་པ་གསུངས་ཏེ་རིན་པོ་ཆེ་ཅོད་པན་བྱམས་མགོན་གྱི་དབུ་ལ་བཅིངས་ཏེ་དགའ་ལྡན་ལྷའི་རྒྱལ་ཚབ་ཏུ་མངའ་གསོལ་བས། ལྷ་རྣམས་དམ་པ་ཏོག་དཀར་པོ་འཆི་འཕོ་བར་ཡིད་མི་དགའ་བས་བློ་ཕམ་སྟེ། སྐྱེ་བུ་དམ་པ་ཁྱེད་ནི་མི་བཞུགས་ན། །དགའ་ལྡན་གནས་འདི་མཛེས་པར་མི་འགྱུར་རོ། །ཞེས་སོགས་དང་། གཞན་ཡང་། ད་ལྟར་མི་མཇེད་འཛམ་བུ་གླིང་ན་མུ་སྟེགས་སྟོན་པ་བཅོ་བརྒྱད་ཀྱིས་མ་རང་པ་བགྱིས་པའི་སྐབས་ཡིན་པས་གཤེགས་པའི་སྐབས་མ་ལགས་སོ། །ཞེས་བཤོལ་བཏབ་ཀྱང་བདག་ཉིད་ཆེན་པོས་སེངྒེའི་སྒྲ་གཅིག་གིས་ནགས་ཀྱི་རི་དྭགས་ཀུན་སྐྲག་པ་དང༌། རྡོ་རྗེ་གཅིག་གིས་བྲག་རིའི་རྩེ་མོ་ཀུན་གཞོམས་པ་དང་། ཉི་མ་གཅིག་གིས་མུན་པ་ཀུན་དྲུངས་ནས་འབྱིན་པ་དང་། བརྒྱ་བྱིན་གཅིག་གིས་ལྷ་མིན་ཀུན་འཇོམས་པའི་དཔེར་གསུངས་ནས་བྱམས་མགོན་ཉིད་དགའ་ལྡན་དུ་ཆོས་ཀྱིས་མཐོ་བའི་ཁང་བཟང་གི་མི་འཇིགས་སེང་གེའི་ཁྲི་ལ་དབང་བསྐུར་ཏེ། ལྷ་རྣམས་ལ་ཆོས་སྟོན་པས་ལྷ་རྣམས་ཡིད་ཕམ་པ་ལས་སངས་པས་མ་ཕམ་པ་ཞེས་བླ་དྭགས་སུ་འདོགས་ཏེ་བདག་ཉིད་ཆེན་པོ་དགའ་ལྡན་ལྷའི་གནས་ནས་འཆི་འཕོ་བར་མཛད་དོ། །	གསུམ་པ་ལྷུམས་སུ་ཞུགས་པའི་མཛད་པ་ནི། དེའི་ཚེ་ལྷ་རྣམས་ཀྱིས་ལ་ལས་བརྒྱ་བྱིན་དང༌། ལ་ལས་ཚངས་པའི་གཟུགས་ཀྱིས་སྐྱེ་བར་བཞེས་པར་བསྐུལ་ཞིང་། ལྷའི་བུ་གཟི་བརྗིད་དམ་པས། རིག་བྱེད་ལས་འབྱུང་བ་བཞིན་གླང་པོ་ཆེའི་གཟུགས་ཀྱིས་ལྷུམས་སུ་ཞུགས་པར་རིགས་སོ་ཟེར། དེ་ནས་བྱང་ཆུབ་སེམས་དཔའ་ཆས་པ་དང་ཤུཀྱའི་གྲོང་ཁྱེར་གྱི་རྒྱལ་པོ་ཟས་གཙང་གི་ཁྱིམ་དུ་ལྟས་མི་འདྲ་བ་བཅོ་བརྒྱད་བྱུང༌། དེ་ནས་ས་ག་ཟླ་བའི་ཡར་ཚེས་བཅོ་ལྔའི་མཚན་མོར་སྒྱུ་འཕྲུལ་ལྷ་མོ་གསོ་སྦྱོང་ལ་གནས་པའི་གློ་གཡས་པར་གླང་ཆེན་ཐལ་དཀར་མཆེ་བ་དྲུག་ལྡན་གྱི་རྣམ་པས་ལྷུམས་སུ་ཞུགས་པའི་མཛད་པ་སྟོན་ཏེ། ལུང་ལས། 		གསེར་གྱི་དྲ་བས་ལེགས་གཡོག་སྤྱི་གཙུག་དམར། །		ཐལ་ཀར་མཆེ་བ་དྲུག་དང་རབ་ལྡན་ཞིང༌། །		དུང་དང་ཁ་བ་དངུལ་མདོག་ལྟ་བུ་ཡི། །		གླང་པོ་མཆོག་ཅིག་ཁོག་ཏུ་སོང་སྙམ་བྱེད། །		དེ་ཞུགས་ནས་ནི་བདག་གི་ལུས་དང་སེམས། །		སྔོན་ཆད་མཐོང་ཐོས་མྱོང་བ་མ་གྱུར་པའི། །		གྱ་ནོམ་བདེ་བས་ཤིན་ཏུ་བདེར་གྱུར་ཏེ། །		བསམ་གཏན་མཉམ་པར་བཞག་པ་བཞིན་དུ་གྱུར། །ཅེས་སོ། 	རྨི་ལྟས་དེ་རྣམས་ཡུལ་གྱི་བྲམ་ཟེ་རྣམས་ལ་དྲིས་པས་སྲས་ཁྱད་པར་ཅན་ཞིག་འབྱུང་སྟེ། ཁབ་ཏུ་བཞུགས་ན་འཁོར་བསྒྱུར་དང༌། རབ་ཏུ་བྱུང་ན་སངས་རྒྱས་སུ་འགྱུར་བའི་ལུང་བསྟན་ཏོ། །	བཞི་པ་སྐུ་བལྟམས་པའི་མཛད་པ་ནི། དེ་ནས་གནས་བརྟན་སྡེ་བའི་ལུགས་གཞིར་བྱས་ན་མེ་སྤྲེལ་(སྤྱི་ལོ་སྔོན་༦༢༥)ཟླ་བ་དགུ་དང་ངོ་བཅུ་ལོན་པ་དབོ་ཟླའི་ཚེས་བཅུའི་ཉིན་ལུཁྲརྟ༣་ནིའི་ཚལ་དུ་ཡུམ་སྒྱུ་མ་ལྷ་མཛེས་ཀྱི་གློ་གཡས་པ་ནས་གནོད་པ་མེད་པར་བལྟམས་པ་དང་ལྷས་མེ་ཏོག་གི་ཆར་ཕབ། ཚངས་པ་དང་བརྒྱ་བྱིན་གྱིས་ཀ་ཤིི་ཀའི་རས་ཀྱིས་བླངས། ཀླུའི་རྒྱལ་པོ་དགའ་བོ་དང་ཉེ་དགའ་བོས་ཁྲུས་གསོལ། དེའི་ཚེ་བྱང་ཆུབ་སེམས་དཔའི་ཞལ་ནས། ཀཽ་ཤི་ཀ། ང་ཐོངས་ཤིག་གསུངས་ཏེ། ས་ཆེན་འདིའི་ཕྱོགས་རྣམས་སུ་གོམ་པ་བདུན་བདུན་བོར་ནས་ཤར་དུ་དགེ་བའི་ཆོས་ཐམས་ཅད་ཀྱི་སྔོན་དུ་འགྲོའོ། །ཞེས་པ་ནས། སྟེང་དུ་སེམས་ཅན་ཐམས་ཅད་ཀྱིས་གྱེན་དུ་བལྟ་བར་འགྱུར་བར་བྱའོ། །ཞེས་པའི་བར་གསུངས་པས་བྱང་ཆུབ་སེམས་དཔས་གོམ་པ་བོར་བའི་རྗེས་རྣམས་སུ་པདྨརེ་བྱུང་སྟེ། 	ལུང་ལས། 		གང་ཚེ་རྐང་གཉིས་གཙོོ་བོ་ཁྱོད་བལྟམས་ཚེ། །		ས་ཆེན་འདི་ལ་གོམ་པ་བདུན་སྤོས་ཏེ། །		ང་ནི་འཇིག་རྟེན་འདི་ན་མཆོག་ཅེས་གསུང༌། །		དེ་ཚེ་མཁས་པ་ཁྱེད་ལ་ཕྱག་འཚལ་ལོ། །ཞེས་སོ། །	དེའི་ཚེ་བཀྲིས་པའི་ལྟས་སུ་ཕྱོགས་ཐམས་ཅད་སྣང་བས་གང་བ་དང་། བདག་ཉིད་ཆེན་པོ་འདི་ཉིད་འཇིག་རྟེན་དུ་འཁྲུངས་པའི་ཉིན་དེ་རང་དུ། རྒྱལ་པོའི་ཁབ་ཏུ་པདྨཆེན་པོའི་བུ་རྒྱལ་པོ་གཟུགས་ཅན་སྙིང་པོ་དང་། གཉན་ཡོད་དུ་རྒྱལ་པོ་གསལ་རྒྱལ། ཤ་པའི་བུ་དམག་བརྒྱ་པ། གཏུམ་པོ་རབ་སྣང་སྟེ་རྒྱལ་སྲས་བཞི་ན་མཉམ་དུ་འཁྲུངས། དེ་བཞིན་དུ་ཡ་རབས་ཀྱི་རིགས་ལྔ་བརྒྱ། གྲགས་ལྡན་མ་ལ་སོགས་པ་བརྒྱད་བརྒྱ། འདུན་པ་ལ་སོགས་པ་བྲན་ལྔ་བརྒྱ། བསྔགས་ལྡན་ལ་སོགས་པ་རྟེའུ་ཁྲི་དང་། བ་ལང་ཁྲི་ཡང་བཙས། གླིང་གི་དབུས་སུ་བྱང་ཆུབ་ཤིང་དང་། སྐྱེད་ཚལ་ལྔ་བརྒྱ། གཏེར་ཁ་ལྔ་བརྒྱ་སོགས་ཀྱང་འབད་མེད་དུ་བྱུང་བས་གཞོན་ནུ་དོན་ཐམས་ཅད་འགྲུབ་པ་ཞེས་པའི་མཚན་གསོལ། ཤུཀྱའི་གྲོང་ཁྱེར་དུ་སུར་ཁྱེའུ་བཙས་ན་ཡང་གྲོང་གི་ལྷ་ཤུཀྱ་འཕེལ་གྱི་མདུན་དུ་ཕྱག་མཆོད་བྱེད་པར་འགྲོ་དགོས་པ་ལྟར། བྱང་ཆུབ་སེམས་དཔའ་ཡང་རིགས་ཀྱི་ལྷ་མཆོད་པའི་ཕྱིར་ཕེབས་པར་ལྷས་ཚུར་ཕྱག་བྱས་པས་ལྷ་ཡི་ལྷ་ཞེས་འདོགས། དེའི་ཚེ་ཤུཀྱ་མུ་ཅོར་སྨྲ་བ་རྣམས་ཐུབ་པ་ལྟར་འདུག་པས་ཤུཀྱ་ཐུབ་པ་ཞེས་གསོལ། 	ལྔ་པ་བཟོ་ཡི་གནས་ལ་མཁས་པའི་མཛད་པ་ནི། དེ་ནས་སྐྱེད་བསྲིངས་ཏེ་ཤུཀྱའི་ཡིག་མཁན་ཀུན་གྱི་བཤེས་གཉེན་གྱི་དྲུང་དུ། ཤུཀྱའི་ཁྱེའུ་སྟོང་ཕྲག་བཅུ་དང་ལྷན་ཅིག་ཏུ་ཡི་གེ་སློབ་པའི་གྲྭར་བྱོན། གང་གི་ཚེ་སློབ་དཔོན་ལ་ཚངས་པའི་ཡི་གེ་སོགས་ཡིག་རིགས་དྲུག་ཅུ་རྩ་བཞི་ལས་བདག་གང་ལ་བསླབ་དྲིས་པས། སློབ་དཔོན་གྱིས། 		ཡི་གེ་གང་གི་མིང་དག་ཀྱང༌། །		བདག་གིས་ཤེས་པར་མ་གྱུར་པ། །		དེ་ལ་འདི་ནི་བྱང་གྱུར་ཀྱང༌། །		ཡི་གེ་བསླབ་པའི་གྲྭར་བྱོན་ཏོ། །ཞེས་སྨྲས་སོོ། །	དེ་ལྟར་ཡིག་རིགས་དྲུག་ཅུ་རྩ་བཞི་དང་། རྩིས་ཀྱི་གྲངས་གནས། བཟོ་ཡི་འདུ་བྱེད་ལ་སོགས་པ་རྣམས་གཞོན་ནུ་ཉིད་ནས་དཀའ་ཚེགས་མེད་པར་མཁྱེན་པའི་ཚུལ་མཛད། དེ་ནས་ཤུཀྱའི་རྒན་རབས་པ་དག་གིས་རྒྱལ་པོ་ལ་མཚན་མཁན་གྱི་ལུང་བསྟན་པ་དང་ལྷའི་ལྟས་དག་ལས་གཞོན་ནུ་འདི་ཁབ་ཏུ་བཞུགས་ན་འཁོར་ལོས་བསྒྱུར་བའི་རྒྱལ་པོར་འགྱུར་རོ།། ཞེས་ལུང་སྟོན་ན་བཙུན་མོ་བླངས་བར་རིགས་སོ། །གཞོན་ནུའི་ཚུལ་དང་མཐུན་པའི་བུ་མོ་གང་དུ་ཡོད་པ་ལྟོས་ཤིག་ཅེས་བགོས། དེ་ནས་ཤུཀྱ་བ་ལྔ་བརྒྱ་ཙམ་གྱིས་ངེད་ཀྱི་བུ་མོ་དང་མཐུན་ནོ་ཟེར་བར་རྒྱལ་པོས་གཞོན་ནུ་ཉིད་ལ་དྲིས་ཤིག་ཅེས་བཀོད་པ་ལྟར་དྲིས་པས། གཞོན་ནུས་འདོད་པའི་ལོངས་སྤྱོད་ནི་མྱ་ངན་དང་སྡུག་བསྔལ་ཀུན་གྱི་རྩ་བར་གཟིགས་ཏེ་ཤུཀྱའི་བུ་མོ་དེ་དག་ལ་ཆགས་པ་སྤང་ནས་མི་སྨྲ་ནགས་སུ་ཏིང་ངེ་འཛིན་བསྒོམ་པར་འདོད་ཀྱང་། རེ་ཞིག་ཐབས་མཁས་ཀྱིས་ཡབ་ལ་ཡོན་ཏན་འདི་ལྟ་བུ་ལྡན་པའི་ཤུཀྱའི་བུ་མོ་ཡོད་ན་བདག་གི་ཁབ་ཏུ་རུང་ངོ་ཞེས་ཞུས་པ་ལྟར། ཤུཀྱའི་གྲོང་ཁྱེར་གྱི་ཕྱོགས་རྣམས་སུ་འཚོལ་བས། ཤུཀྱའི་བློན་པོ་བེ་ཅོན་ཅན་གྱི་བུ་མོ་ས་འཚོ་མ་ལ་ཡོན་ཏན་དེ་དག་ཚང་བས་རྒྱལ་པོས་བེ་ཅོན་ཅན་ལ་དེ་ཉིད་སྐབས་དབྱེ་བ་བྱས་ཀྱང་། བདག་གི་རིགས་འདི་བཟོ་ཡི་གནས་ལ་སོགས་པའི་སྒྱུ་རྩལ་ལ་མ་གོམས་པར་སྟེར་བ་མི་རུང་ལ། གཞོན་ནུ་ཕོ་བྲང་དུ་རྩེད་འཇོ་ཁོ་ནར་རོལ་བས་བཟོ་ཡི་གནས་སོགས་ཀྱི་སྒྱུ་རྩལ་མི་ཤེས་ན་ཁོ་བོའི་བུ་མོ་མི་སྟེར་ཞུས་པས། རྒྱལ་པོ་ཡིད་ཁོང་དུ་ཆུད་པ་ན་གཞོན་ནུས་སྐྱེ་བོ་ཕལ་བ་རྣམས་ཀྱི་ཁེངས་པ་གཞོམ་པའི་སླད་ཤུཀྱའི་ཡིག་མཁན་ཀུན་གྱི་བཤེས་གཉེན་དཔང་དུ་བཙུགས་ཏེ་ཡིག་རིགས་དྲུག་ཅུ་རྩ་བཞིར་འགྲན་པས། སུས་ཀྱང་འགྲན་པར་མ་ནུས། དེ་བཞིན་རྩིས་དང་། མཆོང་རྩལ། འཕོངས་ལ་སོགས་པ་སྒྱུ་རྩལ་དྲུག་ཅུ་རྩ་བཞི་ལ་ཤུཀྱའི་གཞོན་ནུ་སུས་ཀྱང་འགྲན་དུ་མ་ནུས་པས་ཀུན་གྱིས་བསྔགས་པར་བརྗོད།	དྲུག་པ་བཙུན་མོའི་འཁོར་གྱིས་དགྱེས་པར་རོལ་བའི་མཛད་པ་ནི། གོང་དུ་བཤད་པ་ལྟར་འཇིག་རྟེན་ཕལ་བ་རྣམས་མགུ་བའི་སྒྱུ་རྩལ་དྲུག་ཅུ་རྩ་བཞི་མངོན་པར་ངོམས་ནས་ཤུཀྱའི་གཞོན་ནུ་ཀུན་ཟིལ་གྱིས་གནོན་པར་བྱས་ཏེ། ཤུཀྱའི་བློན་པོ་བེ་ཅོན་གྱི་བུ་མོ་ས་འཚོ་མ་ཁབ་ཏུ་བསུས་ཤིང་། བཙུན་མོ་ཀུན་གྱི་གཙོ་བོར་བསྟེན། དེ་བཞིན་གྲགས་འཛིན་མ་ལ་སོགས་པ་བཙུན་མོ་ལྔ་བརྒྱ་ཉེ་བར་བླངས། འཇིག་རྟེན་དང་མཐུན་པར་བྱ་བའི་ཕྱིར་དེ་དག་དང་རྩེད་དགའ་ལ་ལོངས་སུ་སྤྱོད་པར་མཛད་དོ། །	བདུན་པ་རབ་ཏུ་བྱུང་བའི་མཛད་པ་ནི། དེའི་ཚེ་སྟོན་པ་དགུང་ལོ་ཉེར་དགུ་པ་ཤིང་བྱི་(སྤྱི་ལོ་སྔོན ༤༩༧)བར་བརྒྱ་བྱིན་ལ་སོགས་པའི་ལྷ་རྣམས་ཀྱིས་ཐུགས་རྒྱུད་བསྐུལ་ཏེ་བྱང་ཆུབ་སེམས་དཔའ་ཕོ་བྲང་གི་ཕྱོགས་བཞིར་སྤྲོ་འཆམ་དུ་ཕེབས་པ་ན། རིམ་པ་བཞིན་ལྷའི་སྤྲུལ་པའི་སྐྱེ་རྒ་ན་འཆིའི་རྣམ་པར་མཐོང་ནས་འཁོར་བ་ལ་ཡིད་འབྱུང་། བརྒྱ་བྱིན་གྱིས་སྤྲུལ་བའི་དགེ་སློང་མཐོང་བས་དེ་ལ་ཡིད་སྨོན་གནང་། ལྷ་རྣམས་ཀྱིས་བར་སྣང་ནས་བྱང་ཆུབ་སེམས་དཔའ་འཁོར་བའི་འདམ་དུ་བྱིང་པའི་ཉེས་དམིགས་གཟིགས་ནས་རབ་ཏུ་བྱུང་བར་བསྐུལ་བ་དང་། བཙུན་མོ་འཁོར་གྱིས་རོལ་མོའི་སྒྲ་འཁྲོལ་བ་ལས་ཀྱང་འཁོར་བའི་ཉེས་དམིགས་དང་རབ་ཏུ་བྱུང་བའི་དགེ་མཚན་ངང་གིས་གྲགས་པ་ལས་བྱང་ཆུབ་སེམས་དཔའི་ཐུགས་རྒྱུད་ངེས་པར་འབྱུང་། དེའི་ཚེ་རྒྱལ་པོ་ཟས་གཙང་སོགས་ལ་རྨི་ལྟས་དུ་མ་བྱུང་བར་བརྟགས་པས་གཞོན་ནུ་རབ་ཏུ་བྱུང་བའི་ལྟས་སུ་ཤེས་ཏེ། ཉུག་རུམ་པ་རྣམས་ལ་སྒོ་བརྟན་པོ་སྲུང་བ་དང་། བཙུན་མོ་རྣམས་ལ་གླུ་དབྱངས་ཀྱི་རྩེ་དགའ་ལ་སྦྱོར་དུ་བཅུག་གོ། དེའི་ཚེ་ས་འཚོ་མའིི་རྨི་ལམ་དུ་ས་གཡོ་བ་དང་། གཞོན་ནུའི་རྨི་ལམ་དུ་རི་བོ་སྔས་སུ་བྱེད་པ་དང༌། རྒྱ་མཚོ་རྐང་མཛུབ་ཀྱིས་དཀྲུགས་པ། ས་ཆེན་མལ་དུ་བྱེད་པ། འོད་ཀྱིས་གླིང་བཞིར་གསལ་བ། ངན་སྐྱུགས་ཀྱི་རི་བོ་བརྒལ་ཀྱང་མི་གཙང་བས་མ་གོས་པ། ཆུས་ཁྱེར་བར་རྟེན་པ། ནད་པ་གསོས་པ། རི་རབ་ཀྱི་ངོས་ལ་སེང་གེའི་ཁྲིར་འདུག་པར་ལྷ་རྣམས་ཀྱིས་མཆོད་པ་དང་ཕྱག་འཚལ་བ་སོགས་རྨིས་ཏེ། རབ་ཏུ་བྱུང་བ་དང་མི་རིང་བར་མངོན་པར་རྫོགས་པ་སངས་རྒྱས་པའི་ལྟས་སུ་གོ 	དེ་ནས་བྱང་ཆུབ་སེམས་དཔས་ཡབ་ཀྱི་གནང་བ་མ་ཐོབ་བར་རབ་ཏུ་བྱུང་བ་མི་རིགས་སོ་དགོངས་ཏེ། ཁོ་བོ་རབ་ཏུ་བྱུང་བར་གེགས་མི་བྱེད་པར་འཚལ། ཞེས་གསུངས། ཡབ་ཀྱིས་དེ་བས་ཁྱོད་ཁྱིམ་དུ་བཞུགས་ན་ཅི་འདོད་པ་དེ་བྱེད་ལ་སྦྱིན་ནོ། །ཞེས་སྨྲས། འོ་ན་སྐྱེ་རྒ་ན་འཆིའི་རྒུད་པ་ལས་གྲོལ་བ་ཉིད་སྩོལ་ཅིག  །ཡབ་ན་རེ། དེ་སྦྱིན་པའི་མཐུ་མེད་དོ། །འོ་ན། ཤི་འཕོས་ན་ཉིང་མཚམས་མི་སྦྱོར་བའི་གནང་སྦྱིན་མཛོད་ཅིག  ཡབ་ཀྱིས་དེ་ཡང་ངས་སྦྱིན་པར་མི་ནུས་པས་ད་ནི་ཁྱོད་ཀྱིས་འདོད་པ་ལྟར་གྱིས་ཤིག་ཅེས་སྐབས་ཕྱེས་སོ། །དོན་དེ་དག་ཤུཀྱའི་གྲོང་ཁྱེར་དུ་ཡོངས་སུ་བརྡལ་བར་བྱས་པས། ཤུཀྱའི་ཡུལ་མི་རྣམས་བགྲོས་ཏེ་ཕོ་བྲང་གི་སྒོ་བཞི་དང་ལམ་གྱི་སྲང་མདོ་ཀུན་སྲུང་བ་དང་བཙུན་མོ་རྣམས་བྱང་ཆུབ་སེམས་དཔའི་དྲུང་དུ་གར་དང་དབྱངས་སོགས་ཀྱི་འདོད་པའི་སྒྱུ་རྩལ་སྣ་ཚོགས་ལ་རོལ་དུ་འཇུག 	དེའི་མཚན་ནམ་ཕྱེད་ཙམ་ན་ལྷའི་མཐུས་བཙུན་མོ་རྣམས་རེ་རེ་བཞིན་གཉིད་ལོག་སྟེ། སྐྲ་ལོ་གང་སར་གཟིངས་བ་དང་ཁ་ཆུ་འཛག ནུ་མ་དང་མཚན་མ་སོགས་ཀྱང་རྗེན་པར་བསྟན། རོ་བཞིན་གན་རྐྱལ་རེངས་ནས་ཡོད་པར་གཟིགས་ཏེ་བཙུན་མོའི་འཁོར་གྱིས་རོལ་བའི་རྒྱལ་པོའི་ཕོ་བྲང་ལ་དུར་ཁྲོད་དངོས་ཀྱི་འདུ་ཤེས་སྐྱེས། ཕོ་བྲང་གི་ཞབས་འབྲིང་བ་འདུན་པ་རོགས་སུ་སྦྲན་ཏེ་རྟ་མཆོག་བསྔགས་ལྡན་ལ་ཞོན་ནས་རྒྱལ་པོའི་ཕོ་བྲང་ལས་བྲོས། ལྷའི་བུ་ཞི་བའི་བློ་གྲོས་དང་རྩེ་བ་བཀོད་པས་ཆོ་འཕྲུལ་ལས་ཤུཀྱ་བ་རྣམས་གཉིད་མཐུག་པོར་ལོག་སྟེ་བྱང་ཆུབ་སེམས་དཔའ་ཕྱི་རོལ་ཏུ་ཕེབས་པ་སུས་ཀྱང་མ་ཚོར། རྒྱལ་པོ་ཆེན་པོ་བཞིས་སྔུན་བསུས་ཏེ་གྱད་ཀྱི་ཡུལ་བརྒལ། མཆོད་རྟེན་རྣམ་དག་གི་དྲུང་དུ་ཕྱིན་པ་དང་། རྟ་དང་རྒྱན་ཆ་རྣམས་འདུན་པ་ལ་བྱིན་ཏེ་མཚོན་ཆ་རྣོན་པོས་དབུ་སྐྲ་གཙུག་ཕུད་བཅད། རབ་ཏུ་བྱུང་ནས་ཀ་ཤི་ཀའི་གོས་དཀར་པོ་གྱོན་པ་མི་རིགས་སོ་སྙམ་པའི་སྐབས། གནས་གཙང་མའི་རིགས་ཀྱིས་ལྷས་རྔོན་པར་སྤྲུལ་ཏེ་ངུར་སྨྲིག་ཕུལ་བ་དང་། ཀ་ཤི་ཀའི་གོས་རྔོན་པར་བྱིན་ཏེ་ངུར་སྨྲིག་གི་ན་བཟའ་བསྣབས། ཡངས་པ་ཅན་དང་མ་ག་དྷར་སོགས་སུ་ཕྱིན་ནས་སྒྱུ་རྩལ་ཤེས་ཀྱི་བུ་རིང་འཕུར་སོགས་ཕྱི་རོལ་རིག་བྱེད་པ་རྣམས་བསྟེན་ནས་སྲིད་རྩེའི་སེམས་མན་ཆད་ཁོང་དུ་ཆུད་པར་གྱུར། དེ་ཙམ་གྱིས་མ་ཚིམས་ཏེ་འདིས་ནི་མྱ་ངན་ལས་འདའ་བར་མི་ནུས་སོ་ཞེས་སུན་ཕྱུང་སྟེ་སོང་ངོ༌། །	བརྒྱད་པ་ལོ་དྲུག་དཀའ་བ་སྤྱོད་པའི་མཛད་པ་ནི། དེ་ནས་རིམ་གྱིས་ག་ཡའི་རི་རྩེར་སྔར་མ་ཤེས་པའི་དཔེ་གསུམ་མངོན་དུ་གྱུར་ཏེ། ཆུ་བོ་ནེ་རགྲjནའི་འགྲམ་དུ་ཕྱིན་ནས་བདག་གིས་སྙིགས་མ་ལྔ་བདོ་བའི་དུས་ངན་པར་དམན་པ་ལ་མོས་ཤིང་བརྟུལ་ཞུགས་ངན་པས་ལམ་ལོག་པ་ཡང་དག་པར་འཛིན་པ་རྣམས་སུན་ཕྱུང་བའི་ཕྱིར་དཀའ་བ་སྤྱད་རྒྱུ་དམ་བཅའ་བརྟན་པོ་བཞག་སྟེ། མཁའ་ཁྱབ་ཀྱི་ཏིང་ངེ་འཛིན་ལ་སྙོམས་པར་བཞག་སྟེ་དགུང་ལོ་ཉེར་དགུ་ཤིང་བྱི་སྤྱི་ལོ་སྔོན་༤༩༧ ནས་དགུང་ལོ་སོ་ལྔ་པ་ལྕགས་རྟ་སྤྱི་ལོ་སྔོན་༤༩༡ བར་ལོ་དྲུག་གི་རིང་ལ་ཉིན་རེར་ཏིལ་འབྲུ་གཅིག་དང་། རྒྱ་ཤུག་གི་ཚི་གུ་གཅིག  འབྲས་འབྲུ་གཅིག་རེ་ཙམ་སྤྱད་ནས་དབུགས་ཀྱི་རྒྱུ་བ་བཅད་དེ་བཞུགས་སོ། །དེ་ནས་ལངས་ཏེ་ཟས་བཅད་པ་དང་དཀའ་ཐུབ་ཙམ་གྱིས་གྲོལ་བར་འཛིན་པའི་ལོག་རྟོག་དགག་པའི་ཆེད་ལེགས་སྐྱེས་མ་ཞེས་པའི་ཁྱིམ་བདག་མས་ཁྱིམ་གྱི་རིགས་རྒྱུད་འཛིན་པའི་བུ་བཙའ་བའི་དོན་དུ་གསེར་སྣོད་དུ་འབྲས་དང་འབྲུ་མར་བླུགས་ནས་བཙོས་པའི་བ་ཕྱུགས་ཀྱི་འོ་མའི་ཉིང་ཁུ་བཀང་ནས་བྱུང་བ་དང་། བྱང་ཆུབ་སེམས་པ་ཤིང་དྲུང་དུ་ཡོད་པས་ཤིང་གི་ལྷར་འཛིན་ནས་ཕུལ་བ་བཞེས་ནས་ཆུ་བོ་ནེ་རགྲj་ནར་བཞུགས། སྐུ་ཁྲུས་མཛད་དེ་འོ་ཐུག་དེ་ཉིད་བཏུང་བར་མཛད་པས་སྐུ་གསེར་གྱི་མདོག་ལྟར་གྱུར།	དགུ་པ་བདུད་སྡེ་ཚར་བཅད་པའི་མཛད་པ་ནི། དེ་ནས་དགུང་ལོ་སོ་ལྔ་པ་ལྕགས་རྟ་(སྤྱི་ལོ་སྔོན་༤༩༡)ལོར་རྡོ་རྗེ་གདན་བྱང་ཆུབ་ཤིང་དྲུང་དུ་མངོན་པར་རྫོགས་པར་འཚང་རྒྱ་བར་བཞེད་དེ་བསྐྱོད་པ་ན་རྩྭ་འཚོང་བཀྲ་ཤིས་ཀྱིས་རྩྭ་ཆུན་པོ་ཕུལ་བ་དེ་ཉིད་སྟན་དུ་བྱས་ཏེ་ཟད་མི་སྐྱེ་ཤེས་པའི་ཡེ་ཤེས་མངོན་དུ་མ་གྱུར་པར་སྐྱིལ་ཀྲུང་གཅིག་ལས་མི་ལངས་པ་དམ་བཅས་ཏེ་བཞུགས་པ་ན། དེའི་རྟགས་དང་མཚན་མས་བདུད་ཀྱི་སྡེ་མོག་མོག་པོར་གྱུར་པ་དང་ས་རྣམ་པར་གཡོས་པས་བདུད་སྡིག་ཅན་རྣམས་ཀྱིས་རང་གི་ཆུང་མ་དང་བུ་མོ་རྣམས་བྱང་ཆུབ་ཤིང་དྲུང་དུ་བཏང་། ལུས་ཀྱི་གསང་བའི་གནས་བསྟན་གདོང་ཕྱེད་སྒྲིབ་པ་སོགས་འདོད་པའི་སྒྱུ་རྩལ་སྣ་ཚོགས་ཀྱི་གཡོ་ཐབས་དང་བསླུ་ཁྲིད་བྱས་ཀྱང་བྱང་ཆུབ་སེམས་པའི་བདེན་ཚིག་གི་མཐུ་ལས་བདུད་ཀྱི་བུ་མོ་དེ་དག་གློ་བུར་དུ་བཞིན་གཉེར་མས་ཁེངས་ཤིང་མདོག་མི་སྡུག་པ་དང་དྲི་ང་བར་གྱུར་བས་དེ་དག་ཡིད་མི་དགའ་བཞིན་སྐྲག་ནས་ཕྱིར་གྱེས། དེ་ནས་བདུད་སྡིག་ཅན་དེ་དག་གི་བདུད་དམག་བྱེ་བ་འབུམ་ཕྲག་བཏང་ཏེ་ཕྱོགས་མཚམས་ཀུན་ནས་བདུད་ཀྱི་མཚོན་ཆ་སྣ་ཚོགས་བུ་ཡུག་འཚུབ་པ་ལྟར་བཏབ་ཀྱང་བྱང་ཆུབ་སེམས་དཔའི་བྱམས་པའི་ཏིང་ངེ་འཛིན་གྱི་མཐུ་ལས་མདའ་མཚོན་མཐའ་དག་མེ་ཏོག་གི་ཆར་ཁོ་ནར་གྱུར། བདུད་ཀྱི་སྡེ་རྣམས་ཞེད་ཅིང་། དངངས་པར་གྱུར་ཏོ། །བདུད་ཀྱིས་དེའི་རྒྱུ་མཚན་དྲིས་པས་བདག་གིས་བདུད་བཞི་དགྲ་ལས་ཐར་པའི་ཟད་མི་ཤེས་ཀྱི་ཡེ་ཤེས་ཐོབ་བོ་གསུངས། བདུད་ཀྱིས་དེའི་དཔང་པོ་མེད་པས་མི་བདེན་ནོ་ཟེར། བྱང་ཆུབ་སེམས་དཔས་ཕྱག་གཡས་ས་གནོན་གྱི་ཕྱག་རྒྱ་མཛད་དེ་དཔང་པོ་ས་གཞི་ཆེན་པོ་འདི་ཡིན་གསུངས་པ་དང༌། ས་རྣམ་པ་དྲུག་ཏུ་གཡོས་ཤིང་ས་ཡི་ལྷ་མོ་བརྟན་མ་ལུས་ཕྱེད་ས་སྟེང་དུ་ཐོན་ནས་དཔང་པོའི་ཕྱག་རྒྱ་དང་བཅས། དེ་དེ་བཞིན་ནོ་ཞེས་བརྗོད་པའི་སྒྲ་ཐོས་པ་དང་བདུད་ཀྱི་སྡེ་རྣམས། ཝ་མོས་ནགས་ཀྱི་སེང་གེའི་སྒྲ་ཐོས་པ་དང་། བྱ་རོག་ལ་རྡོ་འཕངས་པ་ལྟར་སྐྲག་ཅིང་དངངས་ནས་སྐད་ཅིག་དེ་ཉིད་ལ་ཕྱོགས་སོ་སོར་བྲོས་ཤིང་བྱེར། བདུད་མང་པོ་བྱང་ཆུབ་ཏུ་སེམས་བསྐྱེད། གནས་གཙང་མའི་རིགས་ཀྱི་ལྷ་རྣམས་དགའ་ནས་ནམ་མཁའ་ནས་མེ་ཏོག་གི་ཆར་ཕབ། འཇིག་རྟེན་ཀུན་ཏུ་སྣང་བར་བྱས། ས་རྣམ་པ་དྲུག་ཏུ་གཡོས། ཕྱོགས་བཅུའི་སངས་རྒྱས་རྣམས་ཀྱིས། 	 བསོད་ནམས་རྣམ་སྨིན་བདེ་སྟེར་སྡུག་བསྔལ་ཐམས་ཅད་སེལ། །	 བསོད་ནམས་ལྡན་པའི་མི་ཡི་བསམ་པ་རྣམས་ཀྱང་འགྲུབ། །	 བདུད་བཅོམ་ནས་ནི་བྱང་ཆུབ་མྱུར་དུ་རེག་པར་འགྱུར། །	 མྱ་ངན་ལས་འདས་ཞི་བ་བསིལ་བའི་དངོས་པོའང་ཐོབ། །ཅེས་ཆེད་དུ་བརྗོད་དོ།། 	བཅུ་པ་མངོན་པར་རྫོགས་པ་སངས་རྒྱས་པའི་ཚུལ་ནི། དེ་ནས་དགུང་ལོ་སོ་ལྔ་ལྕགས་རྟ་(སྤྱི་ལོ་སྔོན་༤༩༡)ས་ག་ཟླ་བའི་ཡར་ཚེས་བཅོ་ལྔའི་མཚན་གྱི་གུང་ལ་བསམ་གཏན་བཞི་དང་གཟུགས་མེད་པ་བཞི་ལ་རིམ་པ་བཞིན་མཉམ་པར་བཞག  ཐོ་རེངས་བཅོ་ལྔའི་ཉའི་སྐྱ་རེངས་ཤར་བའི་ཚེ་མངོན་པར་རྫོགས་པར་སངས་རྒྱས་པའི་མཛད་པ་བསྟན་ཏོ། །	བཅུ་གཅིག་པ་ཆོས་ཀྱི་འཁོར་ལོ་བསྐོར་བའི་མཛད་པ་ནི། སྟོན་པ་མངོན་པར་རྫོགས་པར་སངས་རྒྱས་ནས། 		ཟབ་ཞི་སྤྲོས་བྲལ་འོད་གསལ་འདུས་མ་བྱས། །		བདུད་རྩི་ལྟ་བུའི་རོ་མཆོག་ཁོ་བོས་མྱོང༌། །		སུ་ལ་བཤད་ཀྱང་གོ་བར་མི་འགྱུར་བས། །		མི་སྨྲ་ནགས་ཀྱི་ཚལ་དུ་གནས་པར་བྱ། །	ཞེས་གསུངས་ཏེ་ཉིན་ཞག་ཞེ་དགུའི་བར་དུ་བཞུགས་པ་ན། ལྷའི་དབང་པོ་བརྒྱ་བྱིན་དང་ཚངས་པ་གཉིས་ཀྱིས་དུང་དཀར་གཡས་འཁྱིལ་དང་གསེར་གྱི་འཁོར་ལོ་རྩིབས་སྟོང་ཅན་ཕུལ་ནས་ཆོས་ཀྱི་འཁོར་ལོ་བསྐོར་བར་བསྐུལ་བས། ཐོག་མར་གནས་མཆོག་ཝཱ་ར་ཎཱ་སིར་འཁོར་ལྔ་སྡེ་བཟང་པོ་ལ་བདེན་པ་བཞི་ལས་རྩོམ་པའི་ཆོས་ཀྱི་འཁོར་ལོ་དང་པོ་བསྐོར། དེ་ནས་བྱ་རྒོད་ཕུང་པོའི་རིར་ཐེག་པ་མཆོག་གི་གདུལ་བྱ་ལ་བར་པ་མཚན་ཉིད་མེད་པའི་ཆོས་འཁོར་བསྐོར། ཡངས་པ་ཅན་སོགས་སུ་གདུལ་བྱ་ཐེག་པ་སྣ་ཚོགས་པར་ལེགས་པར་རྣམ་པར་ཕྱེ་བའི་ཆོས་ཀྱི་འཁོར་ལོ་བསྐོར་བས་མཚོན། སྐབས་དང་དུས་གཞན་དང་གཞན་དུའང་གདུལ་བྱ་དང་འཚམས་པའི་ཆོས་ཚུལ་རྒྱ་ཆེར་གསུངས་ཤིང་། ཐེག་པ་ཐུན་མོང་མིན་པའི་གདུལ་བྱ་རྣམས་ལ་ཨོ་ཊི་བི་ཤ་དང་། དཔལ་ལྡན་འབྲས་སྤུངས་སོགས་སུ་རྒྱུད་སྡེ་བཞིའི་ཆོས་ཀྱི་འཁོར་ལོ་རྒྱ་ཆེར་བསྐོར། བསྐལ་བཟང་སངས་རྒྱས་སྟོང་ལ་སྔགས་རྒྱུད་སྡེའི་ཆོས་སྐོར་གསུང་བ་ནི་རྣམ་འདྲེན་རེ་གཉིས་ལས་མེད་པས་རང་རེའི་སྟོན་པ་དང་བསྟན་པ་འདི་ནི་སྟོན་པ་དང་བསྟན་པ་བྱོན་དང་འབྱོན་འགྱུར་ཀུན་ལས་འཕགས་པར་བཤད་དོ། །	ཞར་ལ་འདིར་སྟོན་པའི་མཛད་པ་འགངས་ཆེ་བ་འགའ་ཞིག་བརྗོད་པར་འདོད་དེ། 	དེ་ཡང་བཅོམ་ལྡན་འདས་དགུང་ལོ་བཞི་བཅུ་ཞེ་གཅིག་ཏུ་ཕེབས་པ་མེ་བྱ་(སྤྱི་ལོ་སྔོན་༤༨༥)ལོ་སུམ་ཅུ་རྩ་གསུམ་དུ་ཕེབས་ནས་དབྱར་གནས་མཛད་དེ། དེ་ཡང་འདི་ལྟར། བཅོམ་ལྡན་འདས་ཡུམ་སྒྱུ་མ་ལྷ་མཛེས་སུམ་ཅུ་རྩ་གསུམ་དུ་སྐྱེ་བ་བཞེས་པ་དེ་རྗེས་སུ་གཟུང་བར་བཞེད་པ་དང༌། གཞན་ཡང་ལྷ་བགྲང་བ་ལས་འདས་པ་ཞིག་ལ་དགེ་བའི་རྩ་བ་ཡོད་པར་གཟིགས་ནས་སུམ་ཅུ་རྩ་གསུམ་དུ་གཤེགས་ཏེ། ཆོས་བཟང་ལྷའི་མདུན་སར་བཞུགས་ནས། གདུགས་དཀར་མོ་ཅན་གྱི་གཟུངས་དབུའི་གཙུག་ཏོར་ནས་ཕྱུང་ངོ༌། །དེ་ནས་ལྷའི་དགའ་བའི་ཚལ་དུ་གཤེགས་ཏེ་བརྒྱ་བྱིན་དང་ཚངས་པ་སོགས་སྡེ་བརྒྱད་དང༌། བློ་གྲོས་ཆེན་པོ་ལ་སོགས་པ་བྱང་ཆུབ་སེམས་དཔའ་མང་པོ་དང་ལྷན་ཅིག་གོ །དེའི་ཚེ་འོད་བཀྱེ་བས་སྟོང་གསུམ་འདིའི་ངན་སོང་ཐམས་ཅད་སྡུག་བསྔལ་ལས་གྲོལ་བ་རྣམས་བཅོམ་ལྡན་འདས་ཀྱི་སྤྱན་སྔར་ནོར་བུའི་སྟེང་དུ་འཁོད་ནས་ཆེད་དུ་བརྗོད་པ་དང༌། བརྒྱ་བྱིན་གྱིས་གསོལ་པ། ལྷའི་རིས་འདི་ནས་ལྷའི་བུ་ནོར་བུ་དྲི་མ་མེད་པའི་འོད་ཤི་འཕོས་ནས་དགུང་བདུན་ལོན་ལགས་ན་གང་དུ་སྐྱེས། །བཀའ་སྩལ་པ། ལྷའི་དབང་པོ། དེ་ནི་མནར་མེད་པའི་དམྱལ་བར་སྐྱེས་སོ། །བརྒྱ་བྱིན་གྱིས་དེ་ལས་བསྐྱབ་པར་ཞུས་པས་ངན་སོང་སྦྱོང་བའི་བརྟག་པ་གསུངས་ཏེ། བརྒྱ་བྱིན་ལ་ངན་སོང་སྦྱོང་བའི་ཆོ་ག་བསྟན། བརྒྱ་བྱིན་གྱིས་དེའི་ལུས་དཀྱིལ་འཁོར་དུ་བཅུག་ནས་དབང་བསྐུར་བས་དེ་སྐད་ཅིག་གིས་དམྱལ་བ་ལས་ཐར་ནས་དགའ་ལྡན་དུ་སྐྱེས་ཏེ་གཙང་མའི་རིས་ཀྱི་ལྷ་རྣམས་དང་ལྷན་ཅིག་དགའ་བའི་ཚལ་དེར་འོངས་ནས་བཅོམ་ལྡན་འདས་དང་བརྒྱ་བྱིན་ལ་ཆེད་དུ་བརྗོད་ཅིང་མཆོད་པའི་སྤྲིན་གྱིས་མཆོད་དོ། །དེ་ནས་བཅོམ་ལྡན་འདས་ལྷའི་ཤིང་ཡོངས་འདུ་ས་བརྟོལ་གྱི་དྲུང་དུ་ཨར་མོ་ནིག་སྟེ་ལྭ་བ་དཀར་པོ་ལྟ་བུའི་རྡོ་ལེབ་ཀྱི་སྟེང་དུ་བཞུགས་ཏེ། ཤུ་རིའི་བུ། འོད་སྲུངས་ཆེན་པོ། ཀུ་ཏའི་བུ་ཆེན་པོ། གང་པོ། ནམ་གྲུ། རྟ་ཐུལ། ཀ་པི་ན། གསུས་པོ་ཆེ། རབ་འབྱོར་ལ་སོགས་པ་དགྲ་བཅོམ་པ་བརྒྱད་སྟོང་དང༌། ཀུན་དགའ་བོ་དང་ཐབས་ཅིག་ཏུ་དབྱར་གནས་པ་མཛད། དེའི་ཚེ་བྱང་ཆུབ་སེམས་དཔའ་མང་པོ་ཡང་འདུས་ཤིང་ཡུམ་སྒྱུ་འཕྲུལ་ཆེན་མོ་ཡང་མཆོག་ཏུ་དགའ་པར་མཛད་ལ། རྒྱལ་པའི་སྲས་ལེགས་པར་གནས་ལ་དབྱིག་ལྡན་གྱི་གཟུངས་བསྩལ་ཏོ། །དེའི་ཚེ་ལྷ་རྣམས་ཐགས་བཟང་རིས་ཀྱི་དཔུང་དང་འཐབས་པས་ཕམ་ནས་བཅོམ་ལྡན་འདས་ཀྱི་དྲུང་དུ་བརྒྱ་བྱིན་སྐྲག་བཞིན་དུ་འོངས་ཏེ་ཞུས་པས་རྒྱལ་མཚན་རྩེ་མོའི་དཔུང་རྒྱན་གྱི་གཟུངས་སྩལ་ནས་དབུགས་ཕྱུང་ངོ༌། །སྤྱན་རས་གཟིགས་ཀྱི་ལྷ་རྣམས་མཆོད་རྟེན་བགྱིད་པར་འཚལ་ན། དེའི་བསོད་ནམས་འཕེལ་བའི་ཐབས་ཞུས་པས། །རྟེན་འབྲེལ་སྙིང་པོ་གསུངས་སོ། །ལྷའི་བུ་ཤིན་ཏུ་བརྟན་པས་ཞག་བདུན་ནས་ཤི་སྟེ་དམྱལ་བར་སྐྱེའོ་ཞེས་པའི་སྒྲ་ཐོས་པ་བརྒྱ་བྱིན་ལ་སྨྲས་ཏེ། དེས་ཞུས་པས་གཙུག་ཏོར་རྣམ་པར་རྒྱལ་བ་ངན་འགྲོ་རྣམ་སྦྱོང་གསུངས་པས་ལྷའི་བུ་དེའི་སྡིག་པ་དག་ཅིང་ཚེ་བསྲིངས་སོ། །	དེའི་ཚེ་ས་བཅུ་པ་འབའ་ཞིག་དང་ཐབས་ཅིག་ཏུ་བཞུགས་ཏེ། བྱམས་པས་འཛམ་བུ་གླིང་པ་རྣམས་ཀྱི་འཚེ་བ་ཞི་བར་གསོལ་པས། བཅོམ་ལྡན་འདས་ཀྱིས་ཞབས་ས་ལ་བརྡབས་ཤིང༌། སྤྲུལ་པའི་ཁྲོ་བོ་སྤྲོས་ཏེ་གདུག་པ་ཅན་རྣམས་བཏུལ་ནས་མི་གཡོ་བའི་རྒྱུད་གསུངས་སོ། །ལྷའི་བུ་ཞིག་ཤི་འཕོས་ནས་ཕག་ཏུ་སྐྱེ་བར་མཐོང་བས་སྐྲག་སྟེ་བྲང་བརྡུངས་པ་དང༌། བཅོམ་ལྡན་འདས་དེར་གཤེགས་ཏེ་དཀོན་མཆོག་གསུམ་ལ་སྐྱབས་སུ་སོངས་ཤིག་གསུངས། དེས་དེ་ལྟར་བྱས་པས་ཡངས་པ་ཅན་དུ་ཚོང་དཔོན་ཞིག་གི་བུར་སྐྱེས་ཏེ་མིང་ཤེས་ལྡན་ཞེསབཏགས་སོ། །	བཅོམ་ལྡན་འདས་སུམ་ཅུ་རྩ་གསུམ་དུ་བཞུགས་པའི་རིང་མོའུ་འགལ་གྱི་བུ་ཆེན་པོ་འཛམ་བུའི་གླིང་དུ་བསྟན་པ་སྐྱོང་ཕྱིར་བཞུགས། །སྐྱེ་བོ་ཕལ་བོ་ཆེ་སུས་ཀྱང་བཅོམ་ལྡན་འདས་གང་ན་བཞུགས་མ་ཤེས་པ་ན་རྒྱལ་པོ་གཟུགས་ཅན་སྙིང་པོ་དང་གསལ་རྒྱལ་དང༌། འཁོར་རྣམ་བཞི་རྣམས་ཀྱིས་མོའུ་འགལ་གྱི་བུ་ཆེན་པོ་མཉན་ཡོད་ན་དབྱར་གནས་པ་ལ་དྲིས་པ། བཅོམ་ལྡན་འདས་གང་ན་བཞུགས། ལྷའི་གནས་ན་བཞུགས་སོ། །དེ་རྣམས་དགའ་སྟེ་དབྱར་ཟླ་བ་གསུམ་རྫོགས་པ་དང་སླར་ཡང་མོའུ་འགལ་གྱི་བུའི་གན་དུ་སོང་ནས། ད་ནི་བཅོམ་ལྡན་འདས་མ་མཐོང་ནས་ཡུན་རིང་ཞིག་ལོན་པས། བདག་ཅག་གི་ཚིག་གིས་བཅོམ་ལྡན་འདས་སྤྱན་འདྲེན་དུ་གསོལ། མོའུ་འགལ་གྱི་བུས་སྐད་ཅིག་ལ་ལྷའི་ཡུལ་དུ་ཕྱིན་ཏེ། བཅོམ་ལྡན་འདས་ལ་འཁོར་བཞི་པོའི་ཚིག་གིས་བསྙུན་གསོལ་ནས། བཅོམ་ལྡན་འདས་འཛམ་བུ་གླིང་པ་རྣམས་ཀྱིས་ལྷའི་གནས་སུ་འཛེག་མི་ནུས་ཤིང་ལྷ་རྣམས་ལ་འཛམ་བུའི་གླིང་དུ་འབབ་པའི་མཐུ་མཆིས་པས། ད་ནི་འཛམ་བུ་གླིང་དུ་གཤེགས་སུ་གསོལ་ཞེས་དེ་དག་གི་མཆིད་གསོལ་བ་དང༌། མོའུ་འགལ་གྱི་བུ་ཁྱོད་སོང་ལ་བཅོམ་ལྡན་འདས་དེང་ཞག་བདུན་ན་གྲོང་ཁྱེར་གསལ་ལྡན་གྱི་ཨ་པ་ཛ་རིའི་ནགས་ཤིང་ཨུ་དུམ་ཝ་རའི་དྲུང་དུ་གཤེགས་སོ་ཞེས་བསྒོས་ཤིག དེས་ཀྱང་སྐད་ཅིག་ལ་འཛམ་བུའི་གླིང་དུ་ཕྱིན་ནས་མི་རྣམས་ལ་གོ་བར་བྱས་ཏེ་སླར་མཉན་ཡོད་ནས་སུམ་ཅུ་རྩ་གསུམ་དུ་ཕྱིན་ཏོ། །མ་འགགས་པས་རྒྱལ་པོ་ཨུ་ཏྲཱ་ཡཱ་ན་ལ་སྦྲན་པས་དེ་དགའ་སྟེ་གྲོང་ཁྱེར་གསལ་ལྡན་གཙང་མར་བྱས་ནས་མཆོད་པའི་ཡོ་བྱད་བཤམས་ཤིང༌། འཁོར་རྣམ་བཞིས་ཀྱང་ཕྱོགས་དེ་ལྷའི་དགའ་ཚལ་བཞིན་དུ་བྱས་སོ། །དེ་ནས་སྟོན་ཟླ་འབྲིང་པོའི་ཚེས་ཉི་ཤུ་གཉིས་ལ་བཅོམ་ལྡན་འདས་འཛམ་བུའི་གླིང་དུ་ཞབས་ཀྱིས་གཤེགས་པར་བཞེད་པ་ན། བརྒྱ་བྱིན་གྱིས་བི་ཤྭ་ཀརྨ་ལ་བསྒོས་པས་དེས་ཐེམ་སྐས་གསུམ་སྤྲུལ་ཏེ། དབུས་མ་བཻཌཱུའི་ཐེམ་སྐས་ལ་བཅོམ་ལྡན་འདས་འཁོར་དང་བཅས་པ་གཤེགས་སོ། །གཡས་པ་གསེར་གྱི་ཐེམ་སྐས་ལ་ཚངས་པ་གཟུགས་ཀྱི་ལྷས་བསྐོར་ཏེ་ནོར་བུའི་རྔ་ཡབ་ཀྱིས་བཅོམ་ལྡན་འདས་ལ་གཡོབ་ཅིང་སོང་ངོ༌། །གཡོན་པ་ཤེལ་གྱི་སྐས་ལ་བརྒྱ་བྱིན་འདོད་པའི་ལྷ་རྣམས་ཀྱིས་བསྐོར་ཏེ་གདུགས་ཐོགས་ནས་སོང་ངོ༌། །བཅོམ་ལྡན་འདས་ཀྱིས་བི་ཤྭ་ཀརྨའི་ཆེད་དུ་ཕྱེད་ནི་ཞབས་ཀྱིས་བྱོན་ལ། མ་དད་པ་བཟློག་པའི་ཕྱིར་དུ་ཕྱེད་ནི་རྫུ་འཕྲུལ་གྱིས་བྱོན་ཏེ། དཔག་ཚད་བཅུ་གཉིས་མན་ཆད་མིའི་དྲི་སྣོམ་པས་ལྷ་རྣམས་འོང་མི་བཟོད་པ་ལ་ཙན་དན་གྱི་དྲིས་ཁྱབ་པར་མཛད་ཅིང༌། སྐྱེས་པས་ལྷའི་བུ་མོ་དང་བུད་མེད་ཀྱིས་ལྷའི་བུ་མཐོང་ན་འཆི་བར་འགྱུར་བས་སྐྱེས་པ་རྣམས་ཀྱིས་ལྷའི་བུ་མཐོང་ཞིང་བུད་མེད་རྣམས་ཀྱིས་ལྷའི་བུ་མོ་མཐོང་བར་མཛད་དེ་གྲོང་ཁྱེར་གསལ་ལྡན་དུ་གཤེགས་ནས་བརྒྱ་བྱིན་གྱིས་བཤམས་པའི་སེང་གེའི་ཁྲི་ལ་བཞུགས་སོ། །དེའི་ཚེ་རྒྱལ་པོ་ཨུ་ཏྲཱ་ཡ་ན་དང་འཁོར་རྣམ་བཞིས་བསུས་ཤིང་། དྲི་ཟ་ཆོས་ཀྱི་ཕྲེང་བས་པི་ཝང་བརྡུངས་པས་ཉན་ཐོས་ཆེན་པོ་རྣམས་ཀྱི་ལུས་ཀྱང་གཡོས་སོ། །གནས་དེར་ལྷ་དང་མི་དད་པ་ཅན་གྱིས་ལྷ་ལས་བབས་པའི་མཆོད་རྟེན་བང་རིམ་བཞི་པའམ་བརྒྱད་པ་ངོས་རེར་གློ་འབུར་དང་བཅས་པའི་གློ་འབུར་གྱི་དབུས་ན་ཐེམ་སྐས་ཡོད་པ་བརྩིགས་སོ། །	དེ་ནས་བཅོམ་ལྡན་འདས་དགུང་ལོ་ང་བདུན་ལ་བབ་པ་ལྕགས་ཡོས་(སྤྱི་ལོ་སྔོན་༤༧༠)ལོར་མཉན་ཡོད་དུ་ཆོ་འཕྲུལ་ཆེན་པོ་སྟོན་པར་མཛད་དེ། དེ་ཡང་འདི་ལྟར་སྟོན་པ་མངོན་པར་རྫོགས་པར་སངས་རྒྱས་ནས་ལྷ་མི་བགྲང་བ་ལས་འདས་པ་ཞིག་སྨིན་ཅིང་གྲོལ་བར་མཛད། འཛམ་བུའི་གླིང་གི་རྒྱལ་པོ་ཆེ་དགུ་ཐམས་ཅད་ཀྱིས་སྟོན་པ་ཉན་ཐོས་ཀྱི་དགེ་འདུན་དང་བཅས་པ་མཆོད་པ་ན་རྫོགས་བྱེད་ལ་སོགས་པའི་མུ་སྟེགས་ཀྱི་སྟོན་པ་དྲུག་པོ་ཕྲག་དོག་གིས་ཡིད་དཀྲུགས་ཏེ་སྟོན་པ་ལ་འགྲན་པར་འདོད་པ་ན་བདུད་སྡིག་ཏོ་ཅན་གྱིས་ཀྱང་མུ་སྟེགས་ཀྱི་སྟོན་པ་དྲུག་པོའི་རྒྱུད་བསྐུལ་ཏེ། སྟོན་པ་ལ་འགྲན་པའི་བསམ་པ་ཆེས་ཆེར་སྐྱེས་ནས་རྫོགས་བྱེད་ལ་སོགས་པ་མུ་སྟེགས་པ་དྲུག་པོ་དེས་རྒྱལ་པོ་གཟུགས་ཅན་སྙིང་པོའི་དྲུང་དུ་ཕྱིན་ཏེ། རྒྱལ་པོ་བདག་ཅག་དང་གཽཏ་མ་གཉིས་ཀ་ཤེས་པར་སྨྲ་བ་ཡིན་ན་ལྷན་ཅིག་རྫུ་འཕྲུལ་འགྲན་དུ་གཞུག་པའི་རིགས་སོ། །རྒྱལ་པོས་བགད་དེ་ཁྱེད་རྣམས་རེ་གླེན། སངས་རྒྱས་རྫུ་འཕྲུལ་ཆེན་པོ་དང་ལྡན་ན་ཇི་ལྟར་འགྲན། སྟོན་པ་དྲུག་གིས་སྨྲས་པ། བདག་ཅག་གཉིས་ཀྱིས་ཞག་བདུན་ན་རྫུ་འཕྲུལ་ཆེན་པོ་འགྲན་ན་མངོན་ཏེ། བསྒྲུན་པའི་འོག་ཏུ་གང་རྒྱལ་བ་གཟིགས་ཤིག རྒྱལ་པོས་ཀྱང་བདག་གིས་དེ་བཞིན་བགྱི་ན་ཁྱེད་སྐྱེངས་ཀྱིས་དོགས་སོ།། ཞེས་སྨྲས་ཏེ། རྒྱལ་པོས་བཅོམ་ལྡན་འདས་ལ་དོན་དེ་གསོལ་པ་དང༌། ང་ཉིད་དུས་མཁྱེན་ནོ་ཞེས་གནང་ངོ༌། །རྒྱལ་པོས་ཆོ་འཕྲུལ་སྟོན་པའི་གནས་བྱེད་དུ་བཅུག་པ་ན། ཞག་བདུན་གྱི་ཉིན་པར་བཅོམ་ལྡན་འདས་དགེ་འདུན་དང་བཅས་པ་ཡངས་པ་ཅན་དུ་གཤེགས་སོ། །སྟོན་པ་དྲུག་གིས་ཀྱང་གཽཏ་མའི་ཆོ་འཕྲུལ་གྱིས་བདག་ཅག་མི་ཐུབ་བོ་ཞེས་བྱས་ན་ཁྱེད་ཡིད་མི་ཆེས་ཀྱིས་ཆོ་འཕྲུལ་འགྲན་པའི་དུས་བྱས་པ་ལས་བྲོས་སོ་ཞེས་བསྒྲགས་ནས་ང་རྒྱལ་སྐྱེས་ཏེ་རྗེས་སུ་བསྙེགས་ཤིང་རྒྱལ་པོ་གཟུགས་ཅན་སྙིང་པོ་ཡང་བཅོམ་ལྡན་འདས་ཀྱི་རྗེས་སུ་ཡངས་པ་ཅན་དུ་དོང་ངོ༌། །ཡངས་པ་ཅན་པ་རྣམས་ཀྱིས་བཅོམ་ལྡན་འདས་བསུས་སོ། །སྟོན་པ་དྲུག་གིས་ལི་ཙ་བྱི་རྣམས་ལ་གཽཏ་མ་དང་ཆོ་འཕྲུལ་འགྲན་པར་གང་ན་ཞག་བདུན་ན་འགྲན་ནོ། །དེ་བཅོམ་ལྡན་འདས་ལ་གསོལ་བ་དང༌། ང་ཉིད་ཀྱིས་དུས་མཁྱེན་ནོ། །ཞེས་གསུངས་ནས། སང་འགྲན་པ་ལས་དེ་རིང་བཅོམ་ལྡན་འདས་ཡུལ་ཀཽ་ཤཁྲརྟ༣ར་རྒྱལ་པོ་ཨུ་ཏྲ་ཡ་ན་ཅན་དུ་གཤེགས་སོ། །དེར་ཡང་འགྲན་པར་ཞུས་པ་ལས་ཡུལ་ཝརྒར་རྒྱལ་པོ་ཤུན་ཙི་ད་ལ་ཅན་དུ་གཤེགས་སོ། །དེར་ཡང་བགྲན་པར་ཞུས་པ་ལས། །ཡུལ་ཙཁྲཎར་རྒྱལ་པོ་ཨིབྷཝརྨི་ཅན་དུ་གཤེགས་སོ། །དེར་ཡང་འགྲན་པར་ཞུས་པ་ལས་ཝཱ་ར་ཎཱ་སིའི་རྒྱལ་པོ་ཚངས་བྱིན་ཅན་དུ་གཤེགས་སོ། །དེར་ཡང་འགྲན་པར་ཞུས་པ་ལས། སེར་སྐྱར་ཤུཀ་རིགས་ཅན་དུ་གཤེགས་སོ། །སྟོན་པ་དྲུག་པོ་ཡང་ང་རྒྱལ་ལྷག་པར་སྐྱེས་ཏེ། རྒྱལ་པོ་གཟུགས་ཅན་སྙིང་པོ་ལ་གཽཏ་མ་དང་རྫུ་འཕྲུལ་འགྲན་དུ་ཆུག་ཅིག་ཅེས་ཡང་ནས་ཡང་དུ་བསྐུལ་ལོ། །རྒྱལ་པོས་གལ་ཏེ་ཁྱོད་དོན་འདི་ལན་གསུམ་གྱི་བར་དུ་ཟེར་ན་སྤྱུགས་ཏེ་བཏང་ངོ༌། །ཞེས་སྨྲས་པ་དང༌། དེ་རྣམས་འདི་སྙམ་དུ་རྒྱལ་པོ་འདི་ནི་གཽཏ་མའི་ཕྱོགས་བྱེད་ཀྱིས། །རྒྱལ་པོ་གསལ་རྒྱལ་དེ་གཟུ་བོ་ཞིག་ཡོད་ཅེས་གྲག་གི  དེའི་གན་དུ་འགྲོའོ་ཞེས་བཅོམ་ལྡན་འདས་ཀྱི་རྗེས་བཞིན་དུ་བསྙེགས་སོ། །བཅོམ་ལྡན་འདས་ཀྱང་མཉན་ཡོད་དུ་བྱོན་ནས་རྒྱལ་བྱེད་ཚལ་དུ་བཞུགས་སོ། །དེའི་ཚེ་རྒྱལ་པོ་གཟུགས་ཅན་སྙིང་པོ་བཞོན་པ་ལྔ་བརྒྱ་དང་འཁོར་འབུམ་བཞི་ཁྲི་དང༌། ལི་ཙ་བྱི་བཞོན་པ་ལྔ་བརྒྱ་དང༌། འཁོར་བདུན་ཁྲི་དང༌། ཨུ་ཏྲ་ཡ་ན་འཁོར་སྟོང་ཕྲག་བརྒྱད་ཁྲི་དང༌། ཤུན་ཙི་ད་ལ་འཁོར་ལྔ་ཁྲི་དང༌། ཨིབྷ་ཝརྨི་དྲུག་ཁྲི་དང༌། ཚངས་བྱིན་བརྒྱད་འབུམ་དང༌། ཤུཀྱ་རིགས་ཁྲི་ཁྲག་དགུ་པོ་དག་རྗེས་སུ་འབྲངས་ཏེ། མཉན་ཡོད་ཀྱི་ལྗོངས་ཡོངས་སུ་གང་བར་གྱུར་ཏོ། །དེ་ནས་སྟོན་པ་དྲུག་གིས། རྒྱལ་པོ་གསལ་རྒྱལ་ལ་སྨྲས་པ། །དགེ་སྦྱོང་གཽཏ་མ་དང་བདག་ཅག་ཆོ་འཕྲུལ་འགྲན་པར་དུས་བྱས་པ་ལས། དུས་ལ་བབ་པ་དང་བྱོལ་ཞིང་བྲོས་ཏེ། ད་ནི་འཁོར་མང་པོ་ཡང་རྒྱལ་པོའི་ཡུལ་དུ་ཚོགས་ཀྱིས། རྒྱལ་པོ་ནི་ས་དང་འདྲ་པས་བྱམས་སྡང་མེད་པའི་ཞལ་ཆེ་གཅོད་པའི་རིགས་སོ། །གཽཏ་མ་རྒྱལ་ན་བདག་ཅག་དེའི་དབང་དུ་མཆི་ལ། བདག་ཅག་རྒྱལ་ན་བདག་ཅག་དབང་བར་མཛོད་ཅིག  རྒྱལ་པོས་སྨྲས་པ། ཅིའི་ཕྱིར་ཁྱེད་ལྟ་བུའི་མ་རབས་ཅི་ཡང་མི་ཤེས་པས་ཆོས་ཀྱི་རྒྱལ་པོ་ཆེན་པོ་དང་ཆོ་འཕྲུལ་འགྲན་པར་བྱེད་ཁྱེད་ཕམ་གྱིས་དོགས་སོ། །སྨྲས་པ་ཁྱོད་ཀྱང་གཽཏ་མས་བླུས་ཟིན་པས་བསྒྲུན་ན་མངོན་པར་འགྱུར་རོ། །རྒྱལ་པོས་སྨྲས་པ། གལ་ཏེ་དེ་ལྟ་ན་བདག་གིས་བཅོམ་ལྡན་འདས་ལ་ཞུའོ། །དེ་ནས་རྒྱལ་པོ་གསལ་རྒྱལ་གྱིས་བཅོམ་ལྡན་འདས་ལ་ལན་གསུམ་གྱི་བར་དུ་གསོལ་བས། བཅོམ་ལྡན་འདས་ཀྱིས་མཉན་ཡོད་འདིར་སྔོན་གྱི་སངས་རྒྱས་རྣམས་ཀྱིས་ཆོ་འཕྲུལ་ཆེན་པོ་བསྟན་ཞིང་སྐྱེ་བོའི་ཚོགས་ཆེན་པོའང་ཞག་བདུན་ན་འདུ་བར་མཁྱེན་ནས། རྒྱལ་པོ་ཞག་བདུན་ན་དེ་བཞིན་བྱ་ཡི་ཁྱོད་སོངས་ལ་འདི་མ་ཡིན་པ་ཡངས་པ་དག་ཏུ་འདུན་ཁང་རྩིགས་ཤིག །དེ་ནས་རྒྱལ་པོས་སྟོན་པ་དྲུག་ལ་དོན་དེ་སྨྲས་པ་དང༌། དེ་རྣམས་བགྲོས་པ་གཽཏ་མ་འབྲོས་པ་འམ་གྲོགས་ཚོལ་བ་གཉིས་ལས་གདོན་མི་ཟ་བར་གྲོགས་འཚོལ་བར་འགྱུར་བས། བདག་ཅག་གིས་ཀྱང་གྲོགས་བཙལ་ལོ་ཞེས། གྱད་ཡུལ་གྱི་ཀུན་ཏུ་རྒྱུ་རབ་བཟང་གི་དྲུང་དུ་སོང་སྟེ་བདག་ཅག་གི་གྲོགས་གྱིས་ལ་གཽཏ་མ་དང་རྫུ་འཕྲུལ་འགྲན་པར་གྱིས་ཤིག རབ་བཟང་གིས་སྨྲས་པ། ཁོ་བོ་ཉིན་མོ་དལ་འབབ་ཀྱི་མཚོ་འགྲམ་ན་གནས་ནས་བསོད་སྙོམས་བསླངས་པ་མ་དྲོས་པར་ཟ་བ་ན། ཤུ་རིའི་བུའི་དགེ་ཚུལ་སྐུལ་བྱེད་ཀྱིས་ཕྱག་དར་ཁྲོད་པ་ཁྱེར་བ་མ་དྲོས་པའི་ལྷས་བཀྲུས་ནས་འབུལ་ཞིང་དེའི་ཆུ་བདག་གི་མགོར་འདེབས་པས། བདག་ཅག་དེའི་ཡང་སློབ་དང་ཡང་མི་མཉམ་ན། རྫུ་འཕྲུལ་ཆེན་པོ་དེ་ཁྱེད་ཀྱིས་རྫུ་འཕྲུལ་ལ་བོས་པ་མ་ལེགས་སོ། །དེ་ནས་སྟོན་པ་དྲུག་གིས་དེ་བོར་ནས་གངས་རིའི་སུལ་ན་གནས་པའི་དྲང་སྲོང་ལྔ་བརྒྱ་ལ་ཚུལ་དེ་སྨྲས་པ་དང༌། དེ་རྣམས་ཀྱིས་ཁས་བླངས་ཏེ་འོང་རན་པའི་ཚེ་མཚན་མ་སྟོན་ཅིག་ཅེས་སྨྲས་སོ། །དེའི་ཚེ་བློན་པོས་དབྱེན་བྱས་པས་རྒྱལ་པོ་གསལ་རྒྱལ་གྱིས། མེས་དབེན་གྱི་གཅུང་ནག་པོའི་ཡན་ལག་བཅད་དེ་སྲང་དུ་དོར་བ། དེའི་གཉེན་བཤེས་རྣམས་ཀྱིས་སྟོན་པ་དྲུག་ལ་འདི་སོས་པའི་བདེན་ཚིག་མཛོད་ཅིག་ཅེས་སྨྲས་པས་དེ་དག་སྤོབས་པ་མེད་ནས་ཅང་མི་ཟེར་རོ། །ཕྱོགས་དེར་ཀུན་དགའ་བོ་འོངས་པ་ལ་དེ་བཞིན་དུ་སྨྲས་པ་དང༌། དེས་བཅོམ་ལྡན་འདས་ལ་ཞུས་པས་བདེན་པའི་ཚིག་འདི་བྱོས་ཤིག་ཅེས་བཀའ་སྩལ་པ་བཞིན། ཀུན་དགའ་བོས་ཀྱང་དཀོན་མཆོག་གསུམ་མཆོག་ཡིན་པའི་བདེན་པས་འདིའི་ཡན་ལག་སྔར་བཞིན་དུ་གྱུར་ཅིག་ཅེས་སྨྲས་པ་དང༌། ནག་པོའི་ཡན་ལག་སྔར་བཞིན་དུ་སོས་པས་སྐྱེ་བོའི་ཚོགས་ཀྱིས་ཀུན་དགའ་པོས་མུ་སྟེགས་པ་ཕམ་པར་བྱས་སོ་ཞེས་ཨ་ལ་ལའི་སྒྲ་བོ་ཆེ་བཏོན་ཏོ། །ནག་པོ་ལ་བཅོམ་ལྡན་འདས་ཀྱིས་ཆོས་བསྟན་པས་ཕྱིར་མི་འོང་ཐོབ་ནས་རྒྱལ་པོ་གསལ་རྒྱལ་གྱིས་ཁྱིམ་དུ་བཀུག་ཀྱང་མ་ཉན་པར་དེས་ཀུན་དགའ་ར་བ་དེ་ཉིད་དུ་འཆགས་བྱས་པས་དུམ་བུའི་ཀུན་དགའ་ར་བར་མིང་ཆགས་ཏེ་བཅོམ་ལྡན་འདས་ལ་བསྙེན་བཀུར་ཞིང་རྫུ་འཕྲུལ་ཡང་གྲུབ་བོ། །རྒྱལ་པོ་གསལ་རྒྱལ་གྱིས་མཉན་ཡོད་ནས་རྒྱལ་བྱེད་ཚལ་གྱི་བར་དུ་ཆོ་འཕྲུལ་ཆེན་པོའི་འདུན་ཁང་གོས་བརྒྱ་སྟོང་རི་བས་གཡོགས་པ་ཙན་དན་གྱི་ཆག་ཆག་བཏབ་པ། བ་དན་དང་རྒྱལ་མཚན་བསྒྲེང་བ། དར་གྱི་ཆུན་འཕྱང་དཔྱང་པ། ལྷ་རྣམས་ཀྱི་དགའ་བའི་ཚལ་བཞིན་དུ་བྱས་ནས། དེར་བཅོམ་ལྡན་འདས་ཀྱི་བཞུགས་གདན་རིན་པོ་ཆེས་སྤྲས་པའི་གསེར་གྱི་སེང་གེའི་ཁྲི་ཡང་བཤམས་སོ། །མུ་སྟེགས་ཅན་གྱི་དགེ་བསྙེན་རྣམས་ཀྱིས་ཀྱང་རང་གི་འབྱོར་པ་དང་བསྟུན་པའི་གོས་ཀྱིས་གཡོགས་པའི་འདུན་ཁང་དྲུག་དང་སྟན་དྲུག་ཀྱང་བཤམས་པ་ལ་སྟོན་པ་དྲུག་སྔར་འོངས་ཏེ་འདུག་ནས། ལྷ། བདག་ཅག་ནི་མཆིས་ལགས་ན་དགེ་སྦྱོང་གཽ་ཏ་མ་དགུག་ཏུ་གསོལ་ཞེས་ཕོ་ཉ་བཏང་ངོ༌། །རྒྱལ་པོ་འཁོར་དང་བཅས་པས་ཀྱང་དེ་ཐོས་ནས་ཆོ་འཕྲུལ་ཆེན་པོའི་འདུན་ཁང་དུ་སོང་ནས། 	བཅོམ་ལྡན་འདས་སྤྱན་འདྲེན་པར་བྲམ་ཟེའི་ཁྱེའུ་བླ་མ་བཏང་བས་དགུན་ཟླ་ཐ་ཆུང་གི་ཡར་ངོའི་ཚེས་གཅིག་གི་ཉིན་བཅོམ་ལྡན་འདས་ངང་པའི་རྒྱལ་པོ་ལྟར་ནམ་མཁའ་ལས་ཆོ་འཕྲུལ་ཆེན་པོའི་འདུན་ཁང་དུ་གཤེགས་སོ། །དེ་མཐོང་ནས་རྒྱལ་པོ་གསལ་རྒྱལ་གྱིས་མུ་སྟེགས་ཅན་རྣམས་ལ་སྨྲས་པ། བཅོམ་ལྡན་འདས་ཀྱིས་ཆོ་འཕྲུལ་བསྟན་ཟིན་ན་ད་ནི་ཁྱེད་ཀྱི་རེས་ལ་བབ་ཀྱིས་སྟོན་ཅིག །དེ་རྣམས་ཀྱིས་སྨྲས་པ། ལྷ། སྐྱེ་བོའི་ཚོགས་ཆེན་པོ་འདིར་འདུས་ལགས་ན། ཆོ་འཕྲུལ་ཆེན་པོ་འདི་ཅི་དགེ་སྦྱོང་གཽཏ་མའམ་བདག་ཅག་གང་གི་ལགས་སུས་འཚལ། དེ་ནས་དུམ་བུའི་ཀུན་དགའ་ར་བ་བའི་རྫུ་འཕྲུལ་གྱིས་རི་སྤོས་ངད་ལྡང་ལས་ཤིང་ཨཱ་མྲ་འདབ་མ་དཀར་པོས་བཀླུབས་པ་བྱའི་ཚོགས་སྐད་འབྱིན་པ་བླངས་ནས་ཆོ་འཕྲུལ་ཆེན་པོའི་འདུན་ཁང་གི་བྱང་ཕྱོགས་སུ་བཞག་ཅིང་ཁྱིམ་བདག་ངན་པ་བཟང་སྦྱིན་གྱི་རྫུ་འཕྲུལ་གྱིས་ལྷའི་དཔག་བསམ་གྱི་ཤིང་བླངས་ནས། ལྷོ་ཕྱོགས་ངོས་སུ་བཞག་པ་དང༌། །རྒྱལ་པོས་སྟོན་པ་དྲུག་ལ་སྨྲས་པ། བཅོམ་ལྡན་འདས་ཀྱིས་རྫུ་འཕྲུལ་བསྟན་ཟིན་ན་ད་ཁྱེད་ཀྱིས་སྟོན་ཅིག་སྨྲས་པ།  ལྷ། ཆོ་འཕྲུལ་འདི་སུའི་ཡིན་པ་སུས་འཚོལ། །དེའི་ཚེ་ཆོ་འཕྲུལ་ཆེན་པོ་བལྟ་བར་སྤྲོ་བའི་སྲོག་ཆགས་གྲངས་མེད་པ་དང༌། ནམ་མཁའ་ལ་ལྷ་བརྒྱ་སྟོང་དུ་མ་ཡང་འདུས་པ་ན། བཅོམ་ལྡན་འདས་གཙུག་ལག་ཁང་དུ་གཤེགས་ནས་སྒོ་འཕར་གྱི་གསེབ་ནས་འོད་ཟེར་ཕྱུང་བས་ཆོ་འཕྲུལ་ཆེན་པོའི་འདུན་ཁང་ཐམས་ཅད་བསྲེགས་པ་དང༌། སྟོན་པ་དྲུག་གིས་སྨྲས་པ། ལྷ། ད་ནི་དགེ་སྦྱོང་གཽཏ་མའི་འདུན་ཁང་ཚིག་ན་གལ་ཏེ་དེས་རྔོ་ཐོག་ན་འདིར་མཆིས་ལ་ཞི་བར་བགྱིད་གྲང༌། དེས་རྒྱལ་པོ་དང་བཙུན་མོ་ཕྲེང་ལྡན་མ་དང༌། དབྱར་ཚུལ་མ་དང༌། བཙུན་མོའི་འཁོར་ཕྱ་མཁན་དྲང་སྲོང་བྱིན་དང་། སོ་ཕག་མཁན་མནའ་མི་དང༌། མགོན་མེད་ཟས་སྦྱིན་དང༌། ཙཁྲཎ་མོ་སོགས་དད་པ་ཅན་མང་པོ་ཅང་མི་ཟེར་བར་སེམས་ཁོང་དུ་ཆུད་ནས་འདུག་ཅིང༌། སྟོན་པ་དྲུག་དང་དེའི་སློབ་མ་རྣམས་ནི་རབ་ཏུ་དགའ་བར་གྱུར་ཏོ། །སངས་རྒྱས་ཀྱི་མཐུས་མེ་དེས་ཆོ་འཕྲུལ་ཆེན་པོའི་འདུན་ཁང་གི་དྲི་མ་ཐམས་ཅད་བསྲེགས་ནས་རང་ཉིད་ཞི་སྟེ་འདུན་ཁང་མཛེས་པར་གྱུར་པ་དང༌། རྒྱལ་པོ་དགའ་ནས་མུ་སྟེགས་ཅན་རྣམས་ལ་སྨྲས་པ། བཅོམ་ལྡན་འདས་ཀྱིས་ཆོ་འཕྲུལ་བསྟན་ཟིན་གྱིས་ད་ནི་ཁྱོད་ཀྱིས་སྟོན་ཅིག དེ་དག་སྤོབས་པ་མེད་ནས་ཅང་མི་ཟེར་རོ། །དེ་ནས་བཅོམ་ལྡན་འདས་ཆོ་འཕྲུལ་གྱི་འདུན་ཁང་དུ་བྱོན་པ་ལ་རྒྱལ་པོ་གསལ་རྒྱལ་གྱིས་ཐོག་མར་མཆོད་པའི་ཡོ་བྱད་དང་ཞལ་ཟས་བཤམས་ཏེ་བསྙེན་བཀུར་བ་ན། བཅོམ་ལྡན་འདས་ཀྱིས་ཚེམས་ཤིང་ས་ལ་བཙུགས་མ་ཐག་ཏུ་སྐྱེས་ནས་རིན་པོ་ཆེ་སྣ་བདུན་གྱི་ལྗོན་པ་ཆུ་ཞེང་དཔག་ཚད་ལྔ་བརྒྱ་པ། མེ་ཏོག་ཤིང་རྟའི་འཕང་ལོ་ཙམ་པ། འབྲས་བྲེ་ལྔ་ཤོང་བའི་བུམ་པ་ཙམ་གྱི་འབྲས་བུ་ཅན། དྲི་བསུང་དང་ལྡན་པ་ཆོས་ཀྱི་སྒྲ་འབྱུང་བ་ཉི་འོད་ཟིལ་གྱིས་གནོན་པ་ཞིག་སྤྲུལ་ཏོ། །འདི་ནས་བརྩམས་ཏེ་ཟླ་བ་ཕྱེད་ཀྱི་བར་དུ་ཉིན་རེ་བཞིན་ཆོ་འཕྲུལ་རེ་མཐོང་བ་ཙམ་གྱིས་དད་པར་གྱུར་པའི་སྐྱེ་བོའི་ཚོགས་གྲངས་མེད་པ་ལ་ཆོས་བསྟན་པས་ལམ་གསུམ་ལ་སོ་སོར་ངེས་པར་མཛད་དོ། །	ཚེས་གཉིས་ལ་རྒྱལ་པོ་ཨུ་ཏྲ་ཡ་ནས་བསྙེན་བཀུར་བ་ན། བཅོམ་ལྡན་འདས་ཀྱི་སྐུའི་གཡས་གཡོན་དུ་རིན་པོ་ཆེའི་རི་གཉིས་ཤིན་ཏུ་མཐོ་བ་མཛེས་པ་ཁ་དོག་ལྔར་འཚེར་བ། མེ་ཏོག་དང་འབྲས་བུ་རབ་ཏུ་རྒྱས་བའི་ཤིང་སྣ་ཚོགས་སྐྱེས་པ་གཡས་ཀྱི་རི་ལ་འབྲས་རོ་བརྒྱ་དང་ལྡན་པ་སྐྱེས་པ་ལ་མི་མང་པོ་དག་ཡིད་བཞིན་དུ་ཚིམ་པར་ཟའོ། །གཡོན་གྱི་རི་ལ་རྩྭ་བཟང་བ་སྐྱེས་པ་ལ་དུད་འགྲོའི་ཚོགས་ཟ་ཞིང་ཚིམ་པར་གྱུར་ཏོ། །	ཚེས་གསུམ་ལ་རྒྱལ་པོ་ཤུན་ཙི་ད་ལས་བསྙེན་བཀུར་བ་ན། བཅོམ་ལྡན་འདས་ཀྱིས་ཞབས་བསིལ་བའི་ཆུ་ས་ལ་དོར་བ་རིན་པོ་ཆེའི་རྫིང་བུ་དཔག་ཚད་ཉིས་བརྒྱ་པ་རིན་པོ་ཆེ་སྣ་བདུན་གྱིས་སྤྲས་ཤིང་པདྨཁ་དོག་སྣ་ཚོགས་པས་གང་བ། དེ་དག་གི་ཁ་དོག་དང་རྗེས་སུ་མཐུན་པའི་འོད་ཟེར་གྱིས་གནམ་ས་ཀུན་སྣང་བར་བྱས་པས་འཁོར་ཐམས་ཅད་ཀྱིས་རྫིང་དེ་ལ་བལྟ་ཞིང་བསྟོད་དོ། །	ཚེས་བཞི་ལ་རྒྱལ་པོ་ཨིབྷཝརྨིས་བསྙེན་བཀུར་བ་ན་རིན་པོ་ཆེའི་རྫིང་དེའི་ས་བཞིར་ཡུར་བ་ཆེན་པོ་བརྒྱད་བརྒྱད་ལ་ཆུ་འབབ་པ་ལས་ཆོས་ཀྱི་སྒྲ་འབྱུང་བ་ཕྱིར་ཡང་འཁོར་ཞིང་རྫིང་ཉིད་དུ་འབབ་པ་སྤྲུལ་ཏོ། །	ཚེས་ལྔ་ལ་རྒྱལ་པོ་ཚངས་བྱིན་གྱིས་བསྙེན་བཀུར་བ་ན། བཅོམ་ལྡན་འདས་ཀྱི་ཞལ་ནས་གསེར་གྱི་འོད་བཀྱེ་བས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་སྣང་བར་བྱས་ཏེ། འོད་དེས་རེག་པའི་སེམས་ཅན་ཀུན་སྡུག་བསྔལ་གསུམ་དང་སྒྲིབ་པ་ལྔ་དང་བྲལ་ནས་ལུས་དང་སེམས་རབ་ཏུ་བདེ་བར་གྱུར་ཏོ། ། 	ཚེས་དྲུག་ལ་ལི་ཙ་བྱི་རྣམས་ཀྱིས་བསྙེན་བཀུར་བ་ན་བཅོམ་ལྡན་འདས་ཀྱིས་འཁོར་མང་པོ་དག་གཅིག་གི་བསམ་པ་གཅིག་གིས་ཤེས་པ་དང་སོ་སོའི་དགེ་བ་དང་མི་དགེ་བའི་ལས་ཀྱང་རྟོགས་པར་མཛད་པས་ཐམས་ཅད་དགའ་སྟེ་བསྟོད་དོ། །	ཚེས་བདུན་ལ་ཤུཀྱ་རྣམས་ཀྱིས་བསྙེན་བཀུར་བ་ན་འཁོར་དེ་དག་སོ་སོར་འཁོར་ལོས་བསྒྱུར་བའི་རྒྱལ་པོར་གྱུར་ཏེ་རིན་པོ་ཆེ་སྣ་བདུན་དང་བུ་སྟོང་དང་ལྡན་ཞིང་རྒྱལ་ཕྲན་དང་བློན་པོ་རྣམས་ཀྱིས་བསྟི་སྟང་བྱེད་པར་མཐོང་བས་སྤྲོ་བ་སྐྱེས་སོ། །	ཚེས་བརྒྱད་ལ་བརྒྱ་བྱིན་གྱིས་སྤྱན་དྲངས་ཏེ་བཅོམ་ལྡན་འདས་ཀྱིས་ཞབས་གཡས་པ་དྲི་གཙང་ཁང་གི་ནང་དུ་བསྣུན་མ་ཐག་གཡོས་པས་སྟོན་པ་དྲུག་གིས་གྲོགས་སུ་ཤོག་ཅིག་བྱསཔའི་དྲང་སྲོང་ལྔ་བརྒྱ་པོས་བརྡ་བྱས་པའོ་སྙམ་ནས་དེར་དོང་པ་དང༌། སྐུ་ལས་འོད་ཟེར་བཀྱེ་བས་དེ་རྣམས་ཀྱིས་བཅོམ་ལྡན་འདས་ཉི་མ་ལྟར་མཛེས་པ་མཐོང་ནས་དད་པས་རབ་ཏུ་བྱུང་ནས་དགྲ་བཅོམ་སྟེ། བཅོམ་ལྡན་འདས་དགྲ་བཅོམ་པ་ལྔ་བརྒྱ་དང་ལྷན་ཅིག་ཆོ་འཕྲུལ་ཆེན་པོའི་འདུན་ཁང་དུ་བྱོན་ནས་འཁོར་བརྒྱ་ཕྲག་དུ་མའི་གུང་ལ་བརྒྱ་བྱིན་གྱིས་བཤམས་པའི་སེང་གེའི་ཁྲི་ལ་བཞུགས་སོ། །དེའི་ཚེ་མོའུ་འགལ་གྱི་བུ་ཆེན་པོས་བདག་གི་རྫུ་འཕྲུལ་གྱིས་མུ་སྟེགས་འདི་རྣམས་ཕམ་པར་བགྱིའོ། །བཀའ་སྩལ་པ། མུ་སྟེགས་འདི་རྣམས་ང་རྫུ་འཕྲུལ་ལ་འབོད་པས་ང་ཉིད་ཀྱིས་རྫུ་འཕྲུལ་བསྟན་པར་བྱའོ། །ཞེས་གསུངས་ནས་རྒྱལ་པོ་གསལ་རྒྱལ་ལ་བཀའ་སྩལ་པ། དེ་བཞིན་གཤེགས་པ་མུ་སྟེགས་ཅན་དང་ལྷན་ཅིག་ཏུ་རྫུ་འཕྲུལ་སྟོན་པར་གསོལ་བ་འདེབས་པ་སུ་ཡིན། རྒྱལ་པོ་སྟན་ལས་ལངས་ཏེ་ཐལ་མོ་སྦྱར་ནས། བཅོམ་ལྡན་འདས་ཅི་ནས་ཀྱང་རྫུ་འཕྲུལ་གྱི་ཆོ་འཕྲུལ་བསྟན་དུ་གསོལ། བཅོམ་ལྡན་འདས་ཉིད་ཀྱི་གདན་ལས་མི་སྣང་བར་གྱུར་ནས། ཕྱོགས་བཞིར་གཤེགས་པ་དང༌། བཞེངས་པ་དང༌། བཞུགས་པ་དང༌། གཟིམས་པའི་སྤྱོད་ལམ་བཞི་མཛད་ཅིང་འོད་ཟེར་སྣ་ཚོགས་པ་འབྱིན། སྐུའི་སྨད་ནས་མེ་འབར་སྟོད་ནས་ཆུའི་རྒྱུན་འབེབས་པ་དང༌། གོ་ཟློག་པ་དག་ཀྱང་མཛད་དེ། འདི་ནི་ཉན་ཐོས་དང་ཐུན་མོང་བའི་ཆོ་འཕྲུལ་ཡིན་ནོ་ཞེས་གསུངས་ནས་སེང་གེའི་ཁྲི་ལ་བཞུགས་པ་ལ། ཚངས་པ་དང་བརྒྱ་བྱིན་གྱིས་གཡས་གཡོན་ནས་མཆོད་དེ་བསྙེན་བཀུར་རོ། །ཡང་བཀའ་སྩལ་པ། རྒྱལ་པོ་ཆེན་པོ། །དེ་བཞིན་གཤེགས་པ་ལ་ཆོ་འཕྲུལ་སྟོན་པར་གསོལ་བ་འདེབས་པ་སུ་ཡིན། གསལ་རྒྱལ་གྱིས་ཀྱང་བདག་ལགས་སོ། །ཞེས་གསོལ་ཏོ།། དེ་ནས་བཅོམ་ལྡན་འདས་ཀྱིས་ཕྱག་ས་ལ་རེག་པས་ཀླུ་རྣམས་ཀྱིས་པདྨཤིང་རྟའི་འཕང་ལོ་ཙམ་གསེར་གྱི་འདབ་མ་སྟོང་དང་ལྡན་པ་རྡོ་རྗེའི་ཟེ་བ་ཅན་ཕུལ་བ་ས་བརྟོལ་ནས་ཕྱུང་བ་དང༌། བཅོམ་ལྡན་འདས་པདྨདེའི་སྙིང་པོ་ལ་བཞུགས་སོ། །དེ་བཞིན་དུ་པདྨདེ་འདྲ་བ་རབ་ཏུ་མང་པོ་བྱུང་བ་རེ་རེ་ལ་སྤྲུལ་པའི་སངས་རྒྱས་མང་པོ་བཞུགས་པས་འོག་མིན་གྱི་བར་དུ་གང་ཞིང་སངས་རྒྱས་དེ་དག་ཁ་ཅིག་ནི་འབར། ཁ་ཅིག་ནི་གསལ་བར་མཛད། ཁ་ཅིག་ནི་ཆར་འབེབས། ཁ་ཅིག་ནི་གློག་འབྱིན། ཁ་ཅིག་ནི་ཀུན་ཤེས་པ་ལུང་སྟོན། ཁ་ཅིག་ནི་ཞུ་བ་ཞུ། ཁ་ཅིག་ནི་ལན་འདེབས། ཁ་ཅིག་ནི་འཆག་པར་མཛད། ཁ་ཅིག་ནི་བཞེས། ཁ་ཅིག་ནི་བཞེངས། ཁ་ཅིག་ནི་བཞུགས། ཁ་ཅིག་ནི་གཟིམས་ཏེ་ཇི་ལྟར་བྱིན་པ་རྣམས་ཀྱིས་ཀྱང་སྒྲིབ་པ་མེད་པར་སངས་རྒྱས་ཀྱི་སྐུ་མཐོང་བ་དེ་ལྟར་བྱིན་གྱིས་བརླབས་སོ། །ཡུལ་སོ་སོ་ནས་ལྷགས་པའི་རྒྱལ་པོ་འཁོར་དང་བཅས་པ་དང༌། ལྷ་དང་མི་འབུམ་ཕྲག་དུ་མ་ཆོ་འཕྲུལ་ལ་མིག་མི་འཛུམ་པར་བལྟ་ཞིང་རྒྱུན་མི་འཆད་པར་ཕྱག་འཚལ། །དགའ་བ་སྐྱེས་ནས་མེ་ཏོག་དང་སྤོས་ཀྱི་ཕྱེ་མ་དག་གིས་གཏོར་ཏོ། །སྤྲུལ་པའི་སངས་རྒྱས་རྣམས་ཀྱིས་ཀྱང༌། བརྩམས་པར་བྱ་ཞིང་ཞེས་པ་ལ་སོགས་པ་ཚིགས་སུ་བཅད་པ་དག་གསུངས་ནས། བཅོམ་ལྡན་འདས་ཀྱིས་དགེ་སློང་དག་ཆོ་འཕྲུལ་ཆེན་པོ་མི་སྣང་བར་འགྱུར་གྱིས་མཚན་མ་ཟུངས་ཤིག །ཅེས་གསུངས་པའི་མོད་ལ་མི་སྣང་བར་གྱུར་ཏོ། །	གསལ་རྒྱལ་གྱིས་སྟོན་པ་དྲུག་ལ་སྨྲས་པ། ཀྱེ་བཅོམ་ལྡན་འདས་ཀྱིས་ནི་ཆོ་འཕྲུལ་བསྟན་ཟིན་གྱིས། ཁྱེད་རྣམས་ཀྱི་རེས་ལ་བབ་པས་སྟོན་ཅིག དེའི་ཚེ་རྫོགས་བྱེད་ཅང་མི་སྨྲ་བར་གནག་ལྷས་ཀྱི་བུ་ལ་གྲུ་ཕུག་བྱས་པས། དེས་ཀྱང་ཡང་དག་རྒྱལ་བ་ཅན་ལ། དེས་ཀྱང་མི་ཕམ་པ་ལ། དེས་ཀྱང་ཀུ་འི་བུ་ནོག་ཅན་ལ། དེས་ཀྱང་གཉེན་གྱི་བུ་ལ། དེས་ཀྱང་རྫོགས་བྱེད་ལ་བྱས་སོ། །རྒྱལ་པོས་ལན་གསུམ་གྱི་བར་དུ་སྨྲས་ཀྱང་ཅང་མི་ཟེར་བར་གཅིག་ལ་གཅིག་གྲུ་ཕུག་བྱེད་ཅིང་ཡུལ་ཡུལ་པོ་དང་ཞུམ་ཞུམ་པོར་གྱུར་ནས་མགོ་སྨད་ཅིང་སྤོབས་པ་མེད་དེ་སེམས་ཁོང་དུ་ཆུད་ནས་འདར་ཞིང་འདུག་གོ །དེ་ནས་བཅོམ་ལྡན་འདས་ཀྱི་ཕྱག་གིས་སེང་གེའི་ཁྲི་མནན་པས་དེ་ལས་བ་ལང་གི་སྐད་ལྟ་བུའི་སྒྲ་ཆེན་པོ་གྲགས་མ་ཐག་སྲིན་པོ་ཆེན་པོ་ལྔ་བྱུང་ནས་སྟོན་པ་དྲུག་གི་ཁྲི་བཤིག་གོ །ཕྱག་ན་རྡོ་རྗེས་ནི་རྩེ་ལ་མེ་འབར་བའི་རྡོ་རྗེ་ཐོགས་ནས་སྟོན་པ་དྲུག་གི་མགོར་གཟས་ཤིང་རླུང་དམར་དང་ཆར་དྲག་པོ་བཏང་བས་སྟོན་པ་དྲུག་པོ་སྔངས་ཤིང་འཇིགས་སྐྲག་ནས་བྱེར་ཏེ། གནག་ལྷས་ཀྱི་བུ་རིའི་གསེབ་ཏུ་ཞུགས། ཡང་དག་རྒྱལ་བ་ཅན་ནི་རྩྭའི་ཚང་ཚིང་དུ། མི་ཕམ་སྐྲའི་ལ་བ་ཅན་ནགས་ཐིབས་པོར། ཀུ་འི་བུ་ནོག་ཅན་འདུན་ཁང་དུ། གཉེན་གྱི་བུ་ནི་ལྷ་ཁང་དུ་བཞུགས་སོ། རྫོགས་བྱེད་ནི་རྫིང་དུ་ལྕེབས་ཏེ་དམྱལ་བ་ཆེན་པོར་སོང་ངོ༌། །དེ་ནས་རྫོགས་བྱེད་དང་མིང་གཅིག་པའི་སློབ་མའི་གཙོ་བོ་ཞིག་ཚབ་ཏུ་བསྐོས་ཏེ། སྟོན་པ་དྲུག་པོ་བྲམ་ཟེའི་གྲོང་དུ་བྲོས་སོ། །དེ་དག་གི་འཁོར་དགུ་ཁྲི་སངས་རྒྱས་ལ་དད་ནས་རབ་ཏུ་བྱུང་སྟེ་དགྲ་བཅོམ་ཐོབ་བོ། །དེ་ནས་བཅོམ་ལྡན་འདས་ཀྱི་བ་སྤུའི་ཁུང་བུ་བརྒྱད་ཁྲི་ནས་འོད་བཀྱེ་སྟེ། འོད་རེ་རེ་ལ་པདྨི་སྟེང་དུ་སྤྲུལ་པའི་སངས་རྒྱས་ཆོས་འཆད་པ་བཞུགས་པར་བསྟན་ཏོ། །	དེ་ནས་ཚེས་དགུ་ལ་ཚངས་པས་བསྙེན་བཀུར་བ་ན་བཅོམ་ལྡན་འདས་ཀྱི་སྐུ་ཚངས་པའི་གནས་ལ་ཐུག་གི་བར་དུ་མཐོ་བ་འོད་ཟེར་གྱིས་གནམ་ས་གསལ་བར་མཛད་དེ་ཆོས་བསྟན་ཏོ།།	ཚེས་བཅུ་ལ་རྒྱལ་ཆེན་བཞིས་བསྙེན་བཀུར་བ་ན་སྲིད་པའི་རྩེ་ལ་ཐུག་གི་བར་གྱི་སྐུ་ལས་འོད་ཟེར་འབར་བར་གྱུར་ཏོ། །	ཚེས་བཅུ་གཅིག་ལ་ཁྱིམ་བདག་མགོན་མེད་ཟས་སྦྱིན་གྱིས་བསྙེན་བཀུར་བ་ན་སེང་གེའི་ཁྲི་ལ་བཞུགས་བཞིན་དུ་སྐུ་མི་སྣང་བར་མཛད་ནས་འོད་བཀྱེ་སྟེ་ཆོས་བསྟན་ཏོ། །	ཚེས་བཅུ་གཉིས་ལ་ཁྱིམ་བདག་ཙི་ཏས་བསྙེན་བཀུར་བ་ན་བཅོམ་ལྡན་འདས་བྱམས་པའི་ཏིང་ངེ་འཛིན་ལ་བཞུགས་ནས་གསེར་གྱི་འོད་བཀྱེ་བས་དེས་རེག་པའི་སེམས་ཅན་ཀུན་བྱམས་པ་ལ་གནས་པར་མཛད་དོ། །	ཚེས་བཅུ་གསུམ་ལ་རྒྱལ་པོ་ཤུན་ཙི་ད་ལས་བསྙེན་བཀུར་བ་ན་སྟོན་པ་སེང་གེའི་ཁྲི་ལ་བཞུགས་པའི་སྐུའི་ལྟེ་བ་ནས་འོད་ཟེར་གཉིས་བྱུང་བ། སྐུ་ལས་འདོམ་བདུན་བར་དུ་ནམ་མཁའ་ལ་འཕགས་ནས་འོད་ཟེར་གཉིས་པོ་དེའི་སྟེང་ནས་པདྨགཉིས་བྱུང་བ་ལ་སྤྲུལ་པའི་སངས་རྒྱས་གཉིས་བྱུང་ཞིང༌། དེ་གཉིས་ཀྱི་ལྟེ་བ་ནས་ཀྱང་འོད་ཟེར་གཉིས་གཉིས་བྱུང་སྟེ་ཚུལ་དེ་འདྲ་བས་སྟོང་ཆེན་པོའི་འཇིག་རྟེན་གང་བར་སྤྲུལ་ཏོ། །	ཚེས་བཅུ་བཞི་ལ་རྒྱལ་པོ་ཨུ་དྲ་ཡ་ནས་བསྙེན་བཀུར་བ་ན་དེས་མེ་ཏོག་གཏོར་བ་དེ་དག་ཚངས་པའི་འཇིག་རྟེན་ལ་ཐུག་པའི་རིན་པོ་ཆེའི་ཤིང་རྟ་གསེར་ལྟར་འབར་བ་ནོར་བུ་རིན་པོ་ཆེས་སྤྲས་པ་སྟོང་ཉིས་བརྒྱ་ལྔ་བཅུར་གྱུར་ཅིང༌། དེ་རེ་རེའི་སྟེང་དུ་སྤྲུལ་པའི་སངས་རྒྱས་རེ་རེ་བཞུགས་ཏེ་འོད་ཀྱིས་སྟོང་གསུམ་མཐོང་བར་མཛད་དོ། །	ཚེས་བཅོ་ལྔའི་ཉིན་རྒྱལ་པོ་གཟུགས་ཅན་སྙིང་པོས་བསྙེན་བཀུར་བ་ན་སྣོད་ཐམས་ཅད་ཟས་རོ་བརྒྱ་དང་ལྡན་པས་གང་སྟེ་ཆོ་འཕྲུལ་བལྟ་བའི་འཁོར་ཐམས་ཅད་ཚིམ་པ་དང༌། བཅོམ་ལྡན་འདས་ཀྱིས་ཕྱག་ས་ལ་རེག་པས་དམྱལ་ཁམས་བཅོ་བརྒྱད་ཀྱི་སེམས་ཅན་སྡུག་བསྔལ་སྣ་ཚོགས་མྱོང་བ་མེ་འབར་བས་སྲེག་པ་སོགས་སྡུག་བསྔལ་གྱིས་མནར་བ་དག་བདག་ཅག་སྡུག་བསྔལ་འདི་ལྟ་བུ་མྱོང་ངོ་ཞེས་སྨྲ་བ་འཁོར་རྣམས་ཀྱིས་མཐོང་ཞིང་ཐོས་པས་སྐྲག་ཅིང་སྙིང་རྗེ་སྐྱེས་ལ། དམྱལ་བ་པ་རྣམས་ཀྱིས་ཀྱང་སངས་རྒྱས་མཐོང་ཞིང་སངས་རྒྱས་ཀྱི་ཕྱག་སོར་ལྔ་ལས་གསེར་བཙོ་མ་ལྟ་བུའི་འོད་ཟེར་ཐོན་ནས་འོད་དེས་དམྱལ་བ་པ་རྣམས་ཀྱི་ལུས་ལ་རེག་པ་ཙམ་གྱིས་སྡུག་བསྔལ་རྣམས་ཞི་ཞིང་ཆོས་ཐོས་མ་ཐག་མཐོ་རིས་སུ་སྐྱེས་སོ། །དེ་ལྟར་སྟོན་པས་མཉན་ཡོད་དུ་ཆོ་འཕྲུལ་ཆེན་པོ་བསྟན་པ་ན་ལྷ་དང་མི་དད་པ་ཅན་དག་གིས་གནས་དེར་ཆོ་འཕྲུལ་བསྟན་པའི་མཆོད་རྟེན་དབྱིབས་གྲུ་བཞི་བང་རིམ་བཞི་པ་ཕྱོགས་རེར་གློ་འབུར་དང་བཅས་པ་བརྩིགས་སོ། །	གཞན་ཡང་འདོད་ཆགས་ཅན་གཅུང་དགའ་བོ་དང་། ཞེ་སྡང་ཅན་སོར་མོའི་ཕྲེང་བ་ཅན། གཏི་མུག་ཅན་ལམ་ཆུང་པ། མཚམས་མེད་ཀྱི་ལས་གསོག་པ་རྒྱལ་པོ་མ་སྐྱེས་དགྲ། རྣམ་སྨིན་ལྕི་བ་སེར་སྐྱའི་བུ། མདོག་ཉེས་པ་གསལ་རྒྱལ་གྱི་བུ་མོ་རྡོ་རྗེ་ལ་སོགས་པའི་ཁམས་དང་མོས་པ་སྣ་ཚོགས་པའི་གདུལ་བྱ་བགྲང་ལས་འདས་པའི་ཆེད་དུ་རིམ་གྱིས་ལྷ་དང་མིའི་ཡུལ་སྣ་ཚོགས་སུ་ཆོས་ཀྱི་འཁོར་ལོ་མཐའ་ཡས་པ་བསྐོར། 	བཅུ་གཉིས་པ་མྱ་ངན་ལས་འདས་པའི་མཛད་པ་ནི། དེ་ལྟར་དམ་པའི་ཆོས་ཀྱི་འཁོར་ལོ་རྒྱ་ཆེར་བསྐོར་ཏེ་སྐུ་དངོས་ཀྱི་གདུལ་བྱ་རེ་ཞིག་རྫོགས་ལ་ཉེ་བ་ན་བདུད་སྡིག་ཅན་དག་གིས་སྟོན་པ་མྱ་ངན་ལས་འདའ་བར་གསོལ་བ་བཏབ་པ་ལྟར་ཟླ་བ་གསུམ་གྱི་རྗེས་སུ་མྱ་ངན་ལས་འདའ་བ་ཞལ་གྱིས་བཞེས་སོ། །དེའི་ཚེ་ས་གཡོ་བ་དང་། སྐར་མདའ་ལྟུང་བ། ཕྱོགས་རྣམས་ཚིག་པ་ལ་ཀུན་དགའ་བོས་སྟོན་པ་ལ་དེ་དག་གང་གི་ལྟས་ཡིན་ཞེས་གསོལ་བར། སྟོན་པ་མྱ་ངན་ལས་འདའ་བའི་ལྟས་སུ་གསུངས་པས་ཀུན་དགའ་བོ་མྱ་ངན་གྱིས་ཡོངས་སུ་གཟིར་ཏེ་སངས་རྒྱས་མྱ་ངན་ལས་མི་འདའ་བར་ཡང་ཡང་གསོལ་ཡང་ཞལ་གྱིས་མ་བཞེས་པར་རྩྭ་ཅན་གྱི་གྱད་རྣམས་ལ་སངས་རྒྱས་མྱུར་བར་མྱ་ངན་ལས་འདའ་ཚུལ་སྨྲོས་ཏེ་དེ་དག་ལ་ཆོས་གསུངས། སྐུ་དངོས་ཀྱི་གདུལ་བྱའི་ཐ་མ་དྲི་ཟའི་རྒྱལ་པོ་རབ་དགའ་དང་མུ་སྟེགས་ཀྱི་སྟོན་པ་རབ་བཟང་བཏུལ་ནས་ཆོས་བསྟན། ཀུན་དགའ་བོ་ལ་སྟོན་པ་བདེ་བར་གཤེགས་པའི་རྗེས་སྐུ་གདུང་ཇི་ལྟར་བྱ་བ་དང་། བཀའ་བསྡུ་བྱ་ཚུལ་སོགས་གདམས་ཏེ་དགུང་ལོ་བརྒྱད་ཅུ་(མེ་འབྲུག་སྤྱི་ལོ་སྔོན་༥༤༥)པའི་དཔྱིད་ཐ་ས་ག་ཟླ་བའི་ཡར་ཚེས་བཅོ་ལྔ་ཉིན་རྩྭ་ཅན་དུ་གློ་གཡས་ས་ལ་ཕབ་སྟེ་མྱ་ངན་ལས་འདས་པའི་ཚུལ་བསྟན། དེའི་ཚེ་ཀུན་དགའ་བོ་སོགས་འཁོར་གྱི་ཉན་ཐོས་དང་། རྒྱལ་པོ་དང་། བློན་པོ་སོགས་རྩྭ་ཅན་གྱི་མི་ཚོགས་དང་། ཚངས་པ་དང་བརྒྱ་བྱིན་སོགས་མྱ་ངན་གྱིས་ཡོངས་སུ་གཟིར་ཏེ། ཁ་ཅིག་ནི་ཆོ་ངེ་འདོན་པ་དང་། ལ་ལ་ནི་འགྲེ་ལྡོག་བྱེད་པ། གཞན་དག་ནི་མྱ་ངན་གྱིས་བརྒྱལ་བར་གྱུར་ཏོ། །དེ་ནས་སངས་བ་ན་ཀུན་དགའ་བོས་སྟོན་པས་ཇི་ལྟར་བསྒོས་བ་ལྟར་སྟོན་པའི་སྐུ་གདུང་ལ་ཤིང་བལ་གྱི་འདབ་མ་དང་རས་ཡུག་ལྔ་བརྒྱས་དཀྲིས་ཤིང་འབྲི་མར་གྱིས་བཀང་བའི་ལྕགས་ཀྱི་སྒྲོམ་དུ་བཅུག ལྕགས་ཁེབས་གཉིས་ཀྱིས་བཀབ་སྟེ་ཙན་དན་སོགས་དྲི་ཞིམ་པོའི་ཤིང་གིས་སྤུངས་པས་མེ་རང་འབར་དུ་གྱུར། གྱད་རྣམས་ཀྱིས་མེ་འོ་མས་བསད་དེ། རྩྭ་ཅན་དང་མ་ག་དྷ་སོགས་ཡུལ་བརྒྱད་དུ་སྐུ་གདུང་གི་རིང་བསྲེལ་ཆ་བརྒྱད་བགོས་ཏེ་མཆོད་རྟེན་བརྒྱད་བཞེངས་སོ། །	འདི་དག་ལ་ཐེག་པ་ཆེན་པོ་དག་གིས་ནི་ཐུབ་པ་ཆེན་པོ་སྔར་ནས་འོག་མིན་དུ་མངོན་པར་རྫོགས་པར་སངས་རྒྱས་ནས་སྤྲུལ་པའི་སྐུ་རྣམས་འཇིག་རྟེན་གྱི་ཁམས་སྣ་ཚོགས་པར་ནམ་མཁའི་ཟླ་གཟུགས་ཆུ་བོ་ཀུན་གྱི་ནང་དུ་ཤར་བ་ལྟར་ཞིང་འདིར་སྟོན་པས་སྐུ་འཁྲུངས་པ་དང་། ཁྱིམ་པའི་མཛད་པ། རབ་ཏུ་བྱུང་བའི་མཛད་པ་སོགས་གདུལ་བྱའི་སྣང་ངོར་བསྟན་པ་ཙམ་དུ་འདོད་དེ། 		རྒྱུད་བླ་མར། ཡང་དག་སངས་རྒྱས་དེར་སངས་རྒྱས། །		སྤྲུལ་པ་པོ་གཅིག་འདིར་འཚང་རྒྱ། ཞེས་གསུངས་སོ། །	ཐུབ་པའི་ཉན་ཐོས་ཆེན་པོ་དག་གིས་ནི་ཚོགས་ལམ་ཆེན་པོ་མན་ཆད་དུ་བསྐལ་ཆེན་གྲངས་མེད་གསུམ་གྱི་ཚོགས་རྫོགས་ཤིང་། ཟས་གཙང་གི་སྲས་སུ་སྐྱེ་བ་བཞེས་ནས་དགུང་ལོ་སོ་ལྔའི་དཔྱིད་ཟླ་ར་བའི་ཚེས་བཅོ་ལྔའི་དགུང་མོ་བར་སོ་སྐྱེ་དང་། དེའི་དགུང་མོར་སྦྱོར་ལམ་དྲོད་མངོན་དུ་བྱས་པ་ནས་སྲོད་ལ་བདུད་བཏུལ། གུང་ལ་མཉམ་པར་བཞག་སྟེ་སྦྱོར་ལམ་སྟན་གཅིག་པར་མཐོང་སྒོམ་ཀྱི་ལམ་རྣམས་མངོན་དུ་བྱས། ཞོགས་པ་ཐོ་རེངས་ཉའི་སྐྱ་རེངས་ཤར་བའི་ཚེ་མངོན་པར་རྫོགས་པར་གསར་དུ་སངས་རྒྱས་པ་ལས་སྤྲུལ་གཞི་འོག་མིན་རྟེན་ཅན་གྱི་ལོངས་སྐུ་ཁས་མི་ལེན་པས། སྟོན་པ་སྤྲུལ་པའི་སྐུ་ཡིན་པའང་ཁས་མི་ལེན་ཞིང་མྱ་ངན་ལས་འདས་པ་དང་རིག་པ་རྒྱུན་ཆད་པར་འདོད་དོ། །	ཐེག་པ་ཆེན་པོ་བ་དག་གིས་སྟོན་པ་མྱ་ངན་ལས་འདས་པ་ནི་རྟག་འཛིན་ཅན་རྣམས་ཆོས་ལ་བསྐུལ་བའི་ཕྱིར་གདུལ་བྱའི་སྣང་ངོ་ཁོ་ན་ཡིན་གྱི། ངེས་དོན་དུ་སྟོན་པ་མྱ་ངན་ལས་འདའ་པ་དང་དམ་པའི་ཆོས་ནམ་ཡང་ནུབ་པར་མེད་དེ། 	མདོ་སྡེ་གསེར་འོད་དམ་པ་ལས། སངས་རྒྱས་མྱ་ངན་ཡོངས་མི་འདས། །	ཆོས་ཀྱང་ནུབ་པར་མི་འགྱུར་ཏེ། །སེམས་ཅན་ཡོངས་སུ་སྨིན་མཛད་ཕྱིར། །	ཡོངས་སུ་མྱ་ངན་འདའ་བ་སྟེ། །ཞེས་དང་། 	མདོ་སྡེ་རྒྱན་ལས་ཀྱང་། ཇི་ལྟར་མེ་ནི་གཞན་དུ་འབར། །	གཞན་དུ་ཞི་བར་འགྱུར་བ་ལྟར། །དེ་བཞིན་སངས་རྒྱས་སེམས་ཅན་ལ། །	སྣང་དང་མི་སྣང་ཤེས་པར་བྱ། །ཞེས་གསུངས་སོ།།		དགེ་ལེགས་ཐུགས་བསྐྱེད་མ་དྲོས་རོལ་པའི་རླབས།།		ཚོགས་གཉིས་གསེར་གྱི་བྱེ་མ་དང་འགྲོགས་ཏེ། །		རྨད་བྱུང་ཁ་འབབ་རྣམ་བཞིའི་གསུང་གི་རྒྱུན།།		འགྲོ་ཁམས་མོས་པ་རྒྱ་མཚོའི་ཀློང་ན་སིམ།།		བསྐལ་བཟང་རྣམ་འདྲེན་རྒྱུ་སྐར་ཕྲེང་བའི་དབུས།།		ཐུགས་བསྐྱེད་དཀྱིལ་འཁོར་རྫོགས་པའི་མཛད་བཟང་འཕྲིན།།		གཡོ་མེད་རྒྱ་མཚོའི་རླབས་དང་འགྲོགས་པ་ཡི།།		དཔལ་སྟུག་མཆོག་ཁྱོད་བདེ་འབྱུང་གཙུག་གི་རྒྱན།།ཞེས་ཀྱང་སྨྲས་སོ།།